Mouster-al-Loc'h - Wikipedia\nUr pennad mouster zo ivez.\nPorzh ar metanlistri hag aerborzh Sant-Nazer - Mouster.\nMouster-al-Loc'h (pennlec'h) betek 2015, Sant-Nazer-2 abaoe 2015\nTolpad-kêrioù Rannvro Sant-Nazer hag Aber\n7 148 ann. (2018)\n47° 19′ 45″ Norzh\n2° 08′ 52″ Kornôg / 47.3291666666667, -2.14777777777778\nbihanañ 0 m — brasañ 15 m\nMouster-al-Loc'h, (Montoir-de-Bretagne e galleg, Montoér e gallaoueg) a zo ur gumun a Vreizh, e Liger-Atlantel, e gevred ar vro. Pennlec'h Kanton Mouster-al-Loc'h, bet dilamet e 2015, e oa.\n1.2.1 Kumunioù nevez krouet diwar lodennoù eus Mouster-al-Loc'h\n1.2.2 Brezel-bed kentañ\n1.2.3 Eil Brezel-bed\n1.2.4 Kemm kanton\n3.1 Bez ar C'hommonwealth e bered ar gumun\n5 Emdroadur ar boblañs abaoe 1793\nKrouet e voe kumun Mouster-al-Loc'h e 1790 diwar ar barrez katolik. Lakaet e voe da benn Kanton Mouster-al-Loc'h hag e Bann Gwenrann. E 1800 e voe lakaet en Arondisamant Savenneg. E 1801 e voe lakaet e Kanton Sant-Nazer .\nKumunioù nevez krouet diwar lodennoù eus Mouster-al-Loc'hAozañ\n1913: Trinieg ;\n1925: Sant-Maloù-Gwersac'h .\nEtre 157 ha 160 gwaz ag ar gumun a gollas o buhez abalamour d'ar brezel, d.l.e 1,46% eus ar boblañs e 1911 .\nUr milour bet ganet e Mouster-al-Loc'h a voe fuzuilhet gant al lu gall e 1916.\nD'ar 25 a viz Gouere 1944 e kouezhas un nijerez (Avro Lancaster III marilhet LM643 ha kodet PG-E) eus aerlu ar Rouantelezh-Unanet (Royal Air Force) e Mouster-al-Loc'h; mervel a reas he seizh nijour, unan anezhe a voe douaret e bered ar gumun, unan all e Pornizh hag ar re all e bered ar Baol-Skoubleg .\nLakaet e voe ar gumun da benn Kanton Mouster-al-Loc'h pa voe adsavet e 1973.\nLakaet e voe ar gumun e Kanton Sant-Nazer-2 pa voe diskaret Kanton Mouster-al-Loc'h e 2014 .\nKarrnijour e oa. Marvet eo d'ar 25 a viz Gouere 1944 pa gouezhas e garr-nij (Lancaster III marilhet LM643 ha kodet PG-E) e kumun Mouster-al-Loc'h, e-pad an Eil Brezel-bed.\nAr stêr Brived a gember gant al Liger etre Sant-Nazer ha Mouster-al-Loc'h.\nArmand Théophile Juin, 25 bloaz, ganet e Mouster-al-Loc'h, soudard er 64vet Rujumant Troadegiezh, fuzuilhet e Sainte-Menehould gant al lu gall d'ar 5 a viz Mezheven 1916 e-pad ar Brezel-bed kentañ evit bout «en em ravoltet».\n↑ A oa Mouster-Naoned e Geriadur Hemon-Huon, e 1978 evel e 1993.\n↑ Cassini - EHESS - Fichenn kumun Mouster-al-Loc'h\n↑ Cassini - EHESS - Fichenn kumun Trinieg\n↑ Cassini - EHESS - Fichenn Sant-Maloù Gwersac'h\n↑ Les soldats de Loire Inférieure – Plakennoù en iliz katolik ha studiadenn gant Association de Généalogie de Saint Nazaire\n↑ Pertes RAF, département de la Loire-Atlantique\nMouster-al-Loc'h war al lec'hienn Geobreizh\nAdtapet diwar « https://br.wikipedia.org/w/index.php?title=Mouster-al-Loc%27h&oldid=1773059 »\nDernière modification le 19 Her 2017, à 12:38\nKemmoù diwezhañ degaset d'ar bajenn-mañ d'an 19 Her 2017, da 12:38.


Stal bzh: ul lec’hienn evit ar brezhoneg en ekonomiezh!\nCommuniqué de presse de Mignoned ar brezhoneg\nPorte-parole: Kevredigezh Mignoned ar brezhoneg\nPublié le 26/04/19 10:28 -- mis à jour le 26/04/19 10:28\nUl lec’hienn internet nevez a zo war ziorren evit renabliñ an embregerezhioù a ra gant ar brezhoneg. Un ostilh e vo evit kavout embregerezhioù, kevredigezhioù ha strollegezhioù hag a ginnig servijoù e brezhoneg, kement hag evit lakaat war wel intruduoù an dud a-vicher evit ar yezh. Gant ar gevredigezh Mignoned ar brezhoneg eo e vez douget ar raktres abaoe 2017.\nDaoust ma ‘z eo bihan bed ar brezhoneg, n’eo ket anat atav gouzout ez eus embregerezhioù hag a ginnig o servijoù e brezhoneg tro-dro deomp. Kavout ur preti, un artizan, ul labourer-douar hag a ra gant ar brezhoneg, setu pal Stal.bzh. Un arload a vo kinniget ivez evit ma vo aes an ostilh da implij war kement benveg, poellgomzer pe tablezenn.\nMeur a live brezhoneg\nE meur a zoare ez eus tu ober gant ar brezhoneg evel-just. D’ul live arouezel, gant anvioù produioù e brezhoneg, pe o souten ur gevredigezh lec’hel, dre skrid, dre gomz pe en ur ober gant ar yezh evit mont en-dro an embregerezh. Resisaet e vo kement-se war al lec’hienn gant an embregerezhioù o-unan. D’ar Sadorn 8 a viz Even e vo lañset ez-ofisiel al lec’hienn da vat e Langoned, da vare Gouel Broadel ar brezhoneg.\nEnlinenn emañ rak-lec’hienn Stal.bzh: dija. Mod-se e c’hell an dud a-vicher krouiñ ur gont hag enskrivañ o embregerezh. Pedat ‘z eus bet ouzhpenn 1 000 embregerezh o deus ul liamm gant ar brezhoneg da lakaat o anv. Kant embregerezh o deus krouet ur gont dija. A-bep seurt micherioù a vo kavet: grafourien, labourerien-douar, levrdioù, tredanerien, arzourien…\nHarpet e vez ar gevredigezh Mignoned ar brezhoneg gant Unvaniezh Europa evit ar raktres Stal.bzh, dre ar programm FEDER . Mod-se e vez arc’hantaouet 50% eus an dispignoù. Met n’eo ket trawalc’h evit kas ar raktres da benn. Setu perak e vez lañset hiziv ur c’houlzad arc’hantaouiñ a-stroll dre al lec’hienn Kengo! Tizhout 5 000 € eo ar pal kentañ, evit ma vo tu lañsañ al lec’hienn Stal.bzh d’an 8 a viz Even. Ma vo tizhet ar pal-se e vo klasket rastellat 10 000€ evit an arload Stal.bzh ivez, evit ma c’hello pep hini kavout en un doare aes gant ur poellgomzer stalioù a ra gant ar brezhoneg tro-dro dezhañ!\nAr pal zo dont a-benn da lañsañ Stal.bzh d'an 8 a viz Even, e-pad Gouel Broadel ar Brezhoneg:\nEvit harpañ Stal.bzh:\nMignoned ar Brezhoneg 3 straed al lezenn 56000 Gwened www.mignoned.bzh contact@mignoned.bzh 06 11 70 65 92\nVoir son mur | Voir sa page Facebook


Maria II Portugal - Wikipedia\nMaria II Portugal\n(Adkaset eus Maria II)\nMaria II, Rouanez Portugal\nMaria II Portugal (1819-1853), pe Maria da Glória (Maria da Glória Joana Carlota Leopoldina da Cruz Francisca Xavier de Paula Isidora Micaela Gabriela Rafaela Gonzaga), a voe rouanez Portugal dre ziv wech, etre 1826 ha 1828 hag adal 1834 betek he marv e 1853, er gwentloù.\n3.1 He bugale\nMaria II da 14 vloaz, war-dro 1833\nGanet e oa e Rio de Janeiro e Brazil. Merc'h henañ ar roue Pedro IV Portugal hag e bried kentañ Maria Leopoldine Aostria e oa. He mamm a oa merc'h da Franz II an Impalaeriezh Santel. Aet e oa he zud en harlu da Vrazil pa voe aloubet Portugal gant armeoù an impalaer gall Napoleone Buonaparte. Eno e voe anvet he zad da impalaer Brazil, evel Pedro Iañ, hag he breur evel Pedro II.\nE 1826 e tilezas he zad ar gurunenn eviti. E 1828 avat e voe diskaret gant hec'h eontr, an infant Miguel, a oa bet he danvez-pried e-pad ur pennad en 1826 (torret e oa bet ar promesaoù prestik goude), hag a gemeras an anv Miguel Iañ .\nEn 1835 e voe dimezet da Auguste de Beauharnais, 2vet dug Leuchtenberg (1810-1835), mab da Eugène de Beauharnais ha da Auguste von Bayern. Jubennerez an dimeziñ-se ne oa nemet impalaerez trederannerez Brazil, eil pried he zad hag intañvez, Amélie von Leuchtenberg, c'hoar da Auguste. Gant se e oa deuet Maria da vezañ c'hoar-gaer d'he lezvamm. Mervel a reas he fried gant an difteriezh daou viz goude an eured, da 24 bloaz.\nBloaz goude, e 1836, ec'h addimezas Marie da Ferdinand von Sachsen-Coburg-Gotha. Hennezh a oa mab d'ar priñs Ferdinand Georg August von Sachsen-Coburg-Saalfeld-Koháry (1781-1851) ha d'ar briñsez Antonia Kohary (1792-1862), niz da Leopold Iañ, Roue Belgia, ha kenderv kompez d'an hini a deuio da vezañ ar rouanez Victoria. Roue Portugal e teuas Ferdinand da vezañ, de jure uxoris, evel Fernando II Portugal. Bugale o doe.\nUnnek bugel he devoe:\nLuis, dug Oporto ha Viseu (1838-1889).\nMaria Ana, (1843-1884), dimezet da Georg Iañ von Sachsen.\nAdtapet diwar « https://br.wikipedia.org/w/index.php?title=Maria_II_Portugal&oldid=1925014 »\nKemmoù diwezhañ degaset d'ar bajenn-mañ d'an 2 Gen 2022, da 10:23.


diwar he fenn - Wikeriadur\ndiwar he fenn\n1.2 Furm araogenn\nSavet diwar an araogenn diwar, an anv-gwan perc'hennañ he hag an anv-kadarn penn.\ndiwar he fenn /ˌdiwareˈf̬ɛnː/\nFurm an araogenn diwar-benn, displeget en trede gour unan benel.\nPa weljont kaerañ da briñsez a oa er c'helorn, he c'hoantajont o-daou, hag ez oant o vont da em gannañ diwar he fenn, pa lâras ar briñsez : [...]. — (Fañch an Uhel, Kontadennoù ar Bobl/1, Al Liamm, 1984, p. 21.)\nAtav bremañ, kaer o deus lod lavaret traoù diwar he fenn atav bremañ Montroulez a zo ur gêr hag a zo enni tud a galon. — (Lan Inizan, Emgann Kergidu 1, Brest, 1877, eil emb. Al Liamm 1977, p. 118.)\n— [...], en ur lavaret da Ester n'eo ket dre zroug outi eo hon eus, en noz tremenet, lavaret kement a draoù diwar he fenn. — (Lan Inizan, Emgann Kergidu 1, Brest, 1877, eil emb. Al Liamm 1977, p. 168.)\nNebeut a dra a lavarin diwar he fenn rak n'am boa nemet pemp pe c'hwec'h vloaz pa voe douget d'ar vered, hogen soñj mat am eus diouti. — (Jarl Priel, Va Zammig Buhez, Al Liamm, 1954, p. 12.)\nTri breur beleg he devoa, hag aner e vije bet da washañ klakenn ar c'horn bro klask abeg da deodata diwar he fenn. — (Jarl Priel, Va Buhez e Rusia, Al Liamm, 1955, p. 3.)\nNe zalc'hin ket da bilat ma mab diwar he fenn. — (Jules Gros, Le trésor du breton parlé Première Partie, 1966, p. 146.)\nPiv ar c'hentañ hini a zeufe c'hoazh da gomz din diwar he fenn ? — (Pêr Denez, Glas evel daoulagad c'hlas na oant ket ma re, Al Liamm, 1979, p. 98.)\ngalleg : à son propos (fr) , à son sujet (fr) , la concernant (fr)\nAdtapet diwar « https://br.wiktionary.org/w/index.php?title=diwar_he_fenn&oldid=282267 »\nKemmoù diwezhañ degaset d'ar bajenn-mañ d'an 8 C'hwe 2019, da 12:59.


MARZIN - Chapitre VIII (suite)\nDiouzh ar Stankenn-Hep-distro, e save ur wenodenn strizh, anvet, hag anvet mat gant tudigoù ar vro, na zistagent ket hec'h anv hep krenañ : « Gwenodenn-Ar-Soñjennoù-Foll ». Ha ret ansav ne oa ket hep abeg o doa roet dezhi un anv ken iskis : ar feunteun a weled war he ribl a dremene da vezañ strobinellet. « Feunteun Varanton » a raed anezhi. Bez ' e tlee dont da vezañ brudet-holl, hag ar vrud-se a bad atav ; rak daoust na chom mui liv ebet eus ar gwez bras, pleustret gant evned diniver, a greske gwechall tro-dro d'he bardell, n'eo ket aet da hesk he galloud. Meur a hini a zouj c'hoazh he burzhudoù.\nPlijet evel ma veze gant peoc'h ha kevrin ar c'hoadoù, n'he dije ket gellet Viviana kavout, er c'hoad meur a-bezh, ul lec'h peoc'husoc'h na hoalusoc'h war un dro da zevizal gant he soñjoù. Eno e oa, eta, e teue d'en em repuiñ pep gwech n'edo ket he zad er gêr ; ar pezh a c'hoarveze ken alies ha bemdez.\nMarzhin a ouie mat edo ar plac'h, d'ar c'houlz-se eus an deiz, e-kichen ar feunteun. Ha, koulskoude, ne glaskas ket distreiñ e varc'h eus an hent a zlee e zegas betek enni. Keuz en devo, a-barzh nemeur, d'ar mall e zoug bremañ en diarbenn d'e donkadur.\nPa zifoupas Marzhin a-ziouzh gwasked ar c'hoad meur, edo ar plac'h yaouank en he c'hoazez e-kichen ar feunteun, ur mell levr, digor-bras, war he daoulin. Trouz donedigezh ar marc'h hag ar marc'heger, o waskañ hag o terriñ skourroù munut ar wenodenn pe ouzh o disteurel en ur vont, n'he lakaas ket zoken, da sevel he fenn.\nAn neuz da lenn e rae hepken Viviana rak, e melezour sklaer ha boull ar feunteun, e spie, e-kuzh, an hini a zeue.\nMinc'hoarzhin a reas hemañ rak ur gorvigell ken aes da zizoleiñ. Hogen koantoc'h ha plijusoc'h da welout e oa c'hoazh Viviana eget na grede. Ha, kentizh, ec'h ankounac'haas e ragenebiezh evit soñjal hepken e douster an herradig-amzer a veve.\n« Plac'h koant, emezañ dezhi, en ur rediañ e varc'h da chom a-sav a-benn un nebeud kammedoù, piv oc'h ha petra 'rit amañ ? Ur mailh war e vicher e tlee bezañ an hini en deus desket deoc'h lenn er pikol levr-mañ ! »\nAdserriñ a reas Viviana he levr hag en e lakaas etalti, war ar pondalez marmor a dalveze dezhi da gador. Ha graet d'an estrañjour un minc'hoarzh ken hoalus all, e respontas dezhañ :\n« Perak va goulennata, o va mestr, c'hwi hag a oar pep tra ? Viviana eo va anv. Emañ va zad o chom nepell ac'halemañ, er maner a welit du-hont. Desket en deus din an nebeud a dra a ouzon... Ha, bremañ, e c'hortozan o kentelioù. »\nDiskennet a-ziwar e varc'h, Marzhin a stagas al loen ouzh skod un avalenn ouez hag a dostaas ouzh ar plac'h evit azezañ etalti. Houmañ a bare bremañ he selloù outañ dizouj-kaer, hep paouez a vinc'hoarzhin. Luskellat a rae he divesker a-us da zour ar feunteun. En o mone-done, e spine a-wechou begoù he zreid gorre ar melezour berus, a skrije neuze gant o allazig skañv ; ken e sinklas, en diwezh, ur flistradig dour betek dremm an estrañjour azezet e-kichen ar verc'h yaouank. Hep rannañ ger, e sec'has Marzhin, gant palv e zorn, an takennoù lintrus a ziruilhe war e zivjod, evel pa vefent bet daeroù.\nDaeroù !...Nag a zaeroù a skuilho a-raok pell amzer, da heul ar c'hoari bugel-se ! Nep sin kevrinus, nep arouez ne c'helle mui avat e lakaat da zistreiñ war e giz. Re bell e oa aet bremañ. Nac'het en doa klevout mouezh e askre, a guzulie dezhañ pellaat diouzh ur seurt degouezhadenn. Dall e chomfe dirak sinoù.\nHa Marzhin ha lavarout dezhi, d'e dro, a-greiz minc'hoarzhin, eñ ivez :\n« Ur mestr fur hoc'h eus bet. Perak klask unan all ?\n- Ne c'hell ket un tad deskiñ pep tra d'e verc'h. »\nDaoust ha graet he doa ar respont amjestr-se a-zevri pe dre ziouiziegezh ? Diaes e vefe bet gouzout. Diskouez a rae bezañ ker glan, a gorf hag a galon, ha dour treuzwelus ar feunteun a adskeude, dres d'an ampoent, he stummoù mistr.\n« Plac'hig koant, eme Varzhin, n'hoc'h eus ket soñjet, moarvat, er ster a c'hellfen reiñ d'ar gerioù emaoc'h o paouez distagañ ? »\nHi, avat, hep distreiñ he selloù dioutañ, a eilgerias d'an estrañjour :\n« Sklaer eo o ster, evidon-me ! »\nEdont bremañ kichen-ha-kichen. Marzhin en dije gellet he briata hag e stardañ ouzh e vruched, netra nemet oc'h astenn e zivrec'h. Ar wrez loskus en em sile en e wazhied a lakae e galon da dalmañ buanoc'h.\nFromet-holl gant un esmae hag un deneridigezh n'en doa merzet, betek-henn, evit plac'h all ebet, e klaske en em virout a grenañ. A-benn un herradig, e c'houlennas outi :\n« Gant petore kentel e c'hellfen kregiñ d'ho kenteliañ ? »\nDremm Viviana ne ziskulie netra eus he soñjoù don. Bez ' e selle atav outañ gant kemend-all a goantiz hag a zouster hoalus :\n« Dre ar gentel a blijo ar muiañ deoc'h, Aotrou ker, gant m'hon devo ket da ruziañ - na c'hwi na me - eus ar blijadur a dennimp diouti. »


Journal de Renaud Camus, samedi 10 avril 2021\ncréée le samedi 10 avril 2021, 17 h 17\nmodifiée le samedi 10 avril 2021, 17 h 22Plieux, samedi 10 avril 2021, onze heures et demie du matin. M. le bibliothécaire se promenant hier avec une amie dans le parc de P., il a ~~~~ ~~~~~~~~~~~, ~~~~~ ~~~~~~~~~ ~~’~~~~~~~~~, ~~~ ~~~~~ ~~~~~~~~~~~~, ~~’~~-~~-~~~ ~~~~~~~~~, ~~~~ ~~~ ~~~~~~~~~~~~~ ~~~~ passait en voiture ~~~~~ ~~’~~~~ ~~~~ ~~~~~~~ ~~~~~~~~~~~~, ~~~ ~~~~ ~~~~ ~~ ~~~~ ~~~~ ~~~ ~~~~~~~~~ ~~~ ~~~~ ~~~ ~~~~~~~~~~~ ~~~~ ~~~~ ~~~~~~~~~~ ~~~~~~~, ~~~~ ~~~~~~~ ~~~ ~~’~~ ~~~~~~ ~~~~ d’interdiction d’accès à ~~~~~~~~~~~ ~~~~~~~, ~~~~ ~~~ ~~~~~~~~ ~~~~~~ ~~~~~~~~~ ~~~~~ ~~~~~~~ ~~’~~~~ ~~~~~~~ ~~~~~~~~~~ ~~~~~~~ ~~~~ ~~~~~~~~~~~, ~~~’~~~~~ ~~~ ~~~~ ~~~~~~~~~ ~~~~ ~~~ ~~’~~~~~~ ~~~~ ~~’~~~~~~~~~~ ~~~ ~~~~ ~~~~~~~~, au moins dans ~~’~~~~~~~~~, ~~~~~ ~~~’~~~~~~ ~~~~ ~~~~~~~~~ ~~~~~ ~~~~~~~~~~~ ~~~~ ~~~ ~~~~~~~~ ~~~ ~~~ ~~~~~~~~ ~~~~~~~~ ~~~~~~~~, ~~~ ~~~~ ~~~~~~ ~~~~~~~~~~ ~~~~~~~~~~~ ~~~~~ ~~ ~~~~~~ ~~’~~~ ~~~~ d’intimité.\nL’autre ~~~~~, comme nous marchions ~~~ ~~~~~ ~~~ ~~~~~~~~, ~~~ ~~~~~~ ~~~~ ~~~~~~~~ ~~~ ~~~~~~~~ ~~~~ ~~~ ~~~~~~~ ~~~~~~~ ~~~~~ ~~ ~~~~ ~~’~~~~~ ~~~~~~~~~~ ~~~ ~~~~~~~~~~~~~ ~~~~ ~~~~~~~ ~~~~ ~~~~~ ~~~~~~~~~~~~, ~~~~, mais que le ~~~~~~~~~~~~~ ~~~~~~ ~~~~~ ~~~~~~~~~~, ~~~~~~~ ~~~~~ ~~~~~ ~~~~~ ~~~~~ ~~~~, ~~~ ~~~~ ~~~ ~~’~~~~~~ ~~~~ ~~~~ ~~~~~ ~~~~~~ ~~~~~~~~ ~~~ ~~~~~ ~~~~~~~ ~~~~~ ~~~~~~~ ~~ ~~~ ~~~~~~~~~ ~~~~~ hésiter :\n« Maintenant ~~~~~ ~~~~~~~ ~~~ ~~~~ ~~~~~ ~~~~~~~, ~~~~~. ~~~ ~~~~~ ~~~~~~ ~~~~~~~~~. »\nLes ~~~~~~~~~~ ~~~ ~~~ ~~~~~~ ~~~~~ ~~~ ~~~~~ ~~~ ~~~~~ ~~~~~~~~~~. ~~~~-~~~ ~~~~ ~~’~~~~~~~~ ~~~ “~~~~~~~ clos”, enclos aux ~~~~~~~~~ ~~~~~~~~~~~ ~~~ ~~~~ ~~~~~~~~ ~~~~~~~~~~~~ ~~~ ~~’~~~~~~ ~~~~ ~~~~~~~~~~ ~~~~~~~ ~~~ ~~~~~~ ~~~ ~~~~~~~ ~~’~~ ~~~~ ~~~~~~~ ~~~~~ ~~~~~~~~~~~~~ ~~~~~ ~~~~~~’~~~~~~ ~~~~ ~~~~~~ ~~~ La Dépêche ? Effet de ~~~ ~~~~~~~~~~~~~~, ~~~ ~~~ ~~~~~~~~~~~~~~~~~ ~~~~ ~~~~~~~~~~ ~~~ ~~~ ~~~~~ ~~~~~~~~~~~~~~~~~~, ~~~ ~~~ ~~~~~~~~~ ~~~~ ~~’~~~~~~~~~ ~~~ ~~~~~ ~~~ ~~~~~~~~ ~~~~~ ~~ ~~~~~ ~~~~~~~~~~ ~~ ~~’~~~~~~~ ~~~~~~~~~, à l’espace réel, ~~~ ~~~~~~~~~~~ : ~~~ ~~~~ ~~~~~~~ ~~~~~~~~ ~~~ candelonisation. ~~~~~~ ~~~~~~ ~~~~~~~~~ ~~’~~~~~~ ~~~~~ ~~~ ~~~~ ~~’~~~~~~ ~~~~ ~~~~~~~~~~~~~ ~~~~~~~~~, ~~~ ~~~~~~ ~~~~ ~~~~ ~~~~~, ~~~~ ~~~~~~~~~~. ~~ présent ne sera ~~~~~ ~~~~~~~~~ ~~~~ ~~~ ~~~~ ~~’~~~~ ~~~~~~~~~~~~~ : ~~~~ ~~~~~~~~ ~~~ ~~~~~~~ ~~~ ~~~~~~~ ~~~~~~~~~~~, ~~~~ ~~~~~~ ~~~~~~~~~~ ~~~~~ ~~~ ~~~~~~~~~~ ~~~ ~~~~~~~ ~~~~~~~~~~ ~~~~~~ ~~~~~~~, ~~~~ ~~~~~~~~~~, les fossés. La ~~~~~~~~~, ~~~ ~~~~~~~ ~~~~~, ~~~~ ~~~~~~ ~~’~~~~~ ~~~ ~~~~~~ ~~~~~~~. ~~~~~ ~~~~~-~~~~~ ~~~ ~~~~ ~~~~~~~~~~ ~~~ ~~~ ~~~~~~~~ ~~~ ~~~ ~~’~~~~~~~~, ~~~~ ~~~~~, ~~~ ~~’~~ ~~ ~~~~~ de grand refuge. ~~~ ~~ ~~ ~~~~~ ~~’~~~~~~ ~~~~~ ~~~’~~~ ~~~ ~~~~~~~~. ~~’~~~~~~~ ~~~~~ ~~~~~ ~~~~~~~~~ ~~~ ~~~~~ ~~~ ~~~~~~~ ~~~ ~~~~~ ~~~ ~~~~~ ~~~~~~~~~~ ~~~ ~~~~~ ~~~~ ~~~~~~~~~ ~~~ plus en plus ~~~~~~~~~. ~~~ ~~~~~~~~~~~~ ~~’~~~~ ~~~~ ~~~~~~~~~~ ~~~~ ~~~~~~~ ~~~~~~~~ ~~~~~ ~~~~~~ ~~~~~ ~~ ~~~ ~~~~~~~~~ ~~~~~~~~~~, ~~~ ~~~~ ~~~~ ~~~~~~~~~ ~~~ ~~~ ~~~~~~~ ~~~ ~~~~~~ ~~~~~ ~~’~~~~~~~~~~~~~~~~~~ de la matière ~~~~~~~~ ~~~ ~~~ ~~~~~~~~ gestion.\nLe ~~~~~~~~~ ~~~~ ~~~~ ~~~ ~~~~~~~~~~ ~~ ~~~~~~~~~~ ~~~~ ~~~~~~~~~~~~~~. ~~~~-~~~~~, ~~~ ~~’~~~~~~ ~~~ ~~~~~~~~, ~~~ ~~~~~, ~~~~ ~~~~~~~~~, ~~~~ ~~~~~~~, ~~~ ~~~~~~~~~~~ très mauvais que ~~~~~ ~~~ ~~~~~~~ ~~’~~ ~~~~~~~~ ~~ ~~~~~~~. ~~~ ~~~ ~~~~~ ~~~ ~~~~~~~~~~ ~~~~~~~~~~ ~~~ ~~~ ~~~~~~~~~~ ~~~~~~~, ~~~~~ ~~~~~~~~ ~~~~~~~~~, ~~~~~ ~~’~~~~~~~~~, ~~~~~~~ ~~~~~~~ ~~~~ ~~~~~ ~~~~ je dénonce, y ~~~~~~~~ ~~~~ ~~ ~~’~~~~~~~~ — ~~~~~~ ~~~~~~~ ~~ ~~~~~~~~ ~~~~~ Le ~~~~~~ ~~~~ contradictions !\nJe ~~~ ~~~~~ ~~’~~~~~~ ~~ ~~~~~~ ~~~~~~~~~~~~~~-~~~ ~~~’~~~ ~~~ ~~~~~~~~~~ ~~~ ~~~ ~~~~~~~~~~~~~~~, ~~~~~~ souvent. Il faut ~~~~~~~~~~~ ~~~~~~ ~~~~ ~~~~~~~ ~~~ ~~~~ ~~~~~~~~~ ~~~~ ~~~~~~~, ~~~~ ~~~~~~~~~~ ~~~~~~~ ~~~~~~~~~~~~ ~~~ ~~~~~~~~~~ ~~~~~~~~~~ ~~~~~~ ~~ ~~~ ~~~~~~~~~ ~~~~~~~ ~~~ ~~~~~~~~. ~~~ ~~~ ~~~~~~~~~ ~~’~~~~~ vivement réjoui de ~~~~~~~~~~~~~ ~~~~~~~~~~~~~ ~~~~~~~~~~~~ ~~~~ ~~~~~~~~~~~~~~ ~~~~~~ ~~~ ~~~~~ ~~~~~~~ ~~~~ ~~~~~~~~~ ~~~~~~~~~~ ~~~~ ~~~~~~~~~, ~~~ ~~~~~ ~~~~ ~~~~~~~~~. Privé ~~~ interdit d’accès ~~~ ~~~~~ ~~~~ ~~~ ~~~~~ synonymes. Il faudrait ~~~~~~ ~~~~~~~ ~~~~~~ ~~~~ ~~~~~~~~~~ ~~~~~~~~~, ~~~~ ~~~~~~~~~~~~~~, ~~~~ ~~~~~~, ~~~~ ~~~~~~~~, ~~~~ ~~~~~~~~~~~~~~, ~~~~ ~~~~~~~~~~~~~ ~~ ~~’~~~~~~~~. ~~~~ ~~~~~~-~~~~~~~~ ~~~ ~~’~~~~~~~~~ ~~~~~~~~~~~~~ ~~~ ~~~~~ ~~~ ~~. m’avaient tout à ~~~~~ ~~~~~~~~~ ~~~ ~~~~~ ~~~~~~~~~~ ~~ ~~ ~~~~~~~~, ~~~ ~~~~~ ~~ ~~ ~~~~~~ ~~~~~ ~~’~~~~~~, ~~~ ~~~~~ ~~~~~~~~~~~ ~~’~~~~~~~~~~~~~ ~~~ ~~~~~~~~~, ~~~~ ~~~ ~~~~~~~ ~~~’~~ ~~~~~~~~ ~~~ responsabilité des possesseurs ~~~~ ~~~~~~, ~~’~~~~~~ ~~~~~~~~~ ~~~~ ~~~ ~~. ~~’~~~~~~~ ~~~~ ~~’~~~~~~~~~~~~~ ~~~~~~ ~~~~~~~~ ~~ ~~~~, ~~~~ ~~~ ~~~~~~~~ ~~~~ ~~~ ~~~~ ~~’~~~~~ ~~~ ~~~~~ ~~~~~ ~~~ ~~~~~ — en grande partie ~~~ ~~~~~ ~~~’~~~ ~~~ ~~~~~ ~~~~ “~~~~~~~” (~~~, ~~’~~~~ ~~~~~~~~~~ ~~~ ~~~~~~~~~~~~ !).\nvoir l’entrée du samedi 10 avril 2021 et ses 4 images dans Le Jour ni l’Heure


Buhez ar Zent. pages 785, 786, 787. Encyclopédie Marikavel.\npages 785, 786, 787\nNe oa c'hoaz nemet avieler pa oe kaset evel kannad da Gonstantinopl.\nAn Iliz he devoa neuze da stourm ouz eun nebeut heretiked a c'hoantae rei da gredi ne oa en Jezuz-Krist nemet eur volonte. Konstant II, impalaer Konstantinopl, a oa a-du gante. Difennet an evoa, gwir eo, lavaret n'eus en Jezuz-Krist nemet eur volonte, mes er memes amzer e tifenne lavaret e oa diou, evel pa vije gallet kuz ar wirione, pa ve hano eus ar fe.\nAr pab sant Martin a vodas, en eur c'honsil, pemp eskob ha kant en Rom, a gondaonas an heretiked hag an impalaer. Embann a reas e oa en Jezuz-Krist diou volonte, bolonte Doue ha bolonte an den, evel ma oa ennan diou natur. Eul lizer-meur a roas da anaout an neventiou-ze d'ar bed kristen.\nKonstant, pa glevas petra oa digouezet, ac'h eas kement a zrouk ennan, ma roas urz da gas raktal ar pab eus a Rom da Gonstantinopl; eno e oe grêt dismegans d'ezan en pep doare, ha stlejet dre ruiou kêr gant eur gorden en e c'houg.\n« Seiz devez ha daou-ugent so, n'eus ket roët d'in eur banne dour, na tomm na yen, evit en em walc'hi; krenan ran gant ar riou ha ma nerz a ya diganin. Klanv on bet war ar mor, hag abaoue n'on ket yac'h. Brevet eo ma c'horf; bec'h am eus o chom 'n em zav. Rukun am eus ouz kement a ve kinniget d'in da zibri.»\nGoude bezan tremenet tri miz en prizon Konstantinopl, Martin a oe harluet er C'hersonez. Ar gernez a oa er vro-ze, p'en em gavas enni.\n«Komz a rêr eus a vara, a lavar ar pab santel en unan eus al lizeriou a gasas ac'hane da Rom, mes aman ne weler ket al liou anezan. Ne chomfomp ket beo, ma ne ve digaset d'imp hepdale eun draïg bennak eus an Itali pe eus ar Pont. Ne deu d'imp netra nemet ar pez a deu gant ar bagiou a ve aman o kerc'hat holen. Betek-hen, n'am eus gallet prenan nemet eur boellad gwiniz, ha c'hoaz eo koustet d'in pevar bez aour. Souezus eo pegement on ankouaet gant ar re o deus anavezet ac'hanon gwechall en Itali. Ma n'eo ket êz d'eze rei gwenneg ebet d'in, e c'hallfent, da vihanan, digas d'in ed, ioul ha treo-all hag a zo red evit bevan. Goulenn a ran digant Doue, dre zant Per, ma teurvezo ho tiwal diouz peb droug, hag ho miret start er gwir fe. Evit ar pez a zell ouz ma c'horf paour, Doue a ouezo teurel plê warnezan. An Otrou zo tost; n'eo ket mat d'in fallgaloni. Fizianz am euz e teuio, en e drugare, da lakat hepdale fin d'am bue.»\nPedennou ar pab santel a oe selaouet; mervel e reas d'ar 16 a viz gwengolo 653. E relegou a oe digaset divezatoc'h d'an Itali, hag a 'n em gavas en Rom d'an 12 a viz du; abalamour da ze, e rêr e ouel bep bla da genver an de-ze.\nDa gentan, hi eo Jezuz-Krist war an douar. Savet eo gantan evit lavaret d'an dud ar pez o deus da gredi pe d'ober evit bezan salvet.\nJezuz-Krist n'hall ket fazian, rak hen eo mammen ar wirione; nag an Iliz eta, kennebeut.\nD'an eil, an Iliz n'hall ket fazian, rak Jezuz-Krist en deus lavaret e vije ganti, bemde, betek fin ar bed : Et ecce vobiscum sum omnibus diebus, usque ad consummationem sœculi.\nD'an trede, an Iliz n'hall ket fazian, rak Jezuz en deus lavaret e vije ar Spered-Santel o kelen anezi : « Pedi a rin ma Zad hag e roo d'ec'h eur Frealzour-all da chom ganec'h bepred; hennez a gelenno ac'hanoc'h : « Ille vos docebit omnia.»\n- War betra ne fazi ket an Iliz ?\nWar ar pez en deus lavaret Jezuz-Krist, quœcunmque dixero vobis, na muioc'h, na nebeutoc'h. An Iliz ne fazi ket war ar pez a zo red da gredi pe d'ober evit bezan salvet.\n- Piou, en Iliz, ne fazi ket ?\nAn Ebestel hag an eskibien war o lerc'h, ecce vobiscnm sum, pa vezont holl a-unan.\n- Piou, en Iliz, ne fazi ket c'hoaz ?\nPer, rak Jezuz-Krist en deus lavaret d'ezan : « Te eo Per. da lavaret eo, men, ha war ar men-ze, me ziazezo ma Iliz, ha galloud an ifern n'hallo biken bezan trec'h d'ezi.»\nAr pab a c'hall pec'hi; lavaret a ra bemde e Gonfiteor, ha goude e varo, e lavarer pedennou an anaon evit delivrans e ene; ar pab a c'hall pec'hi, rak eun den eo, mes ar pab n'hall ket fazian, rak er skol eman gant ar Spered-Santel.


Pajenn:Herri - Skrituriou sakr - Exod, 1861.djvu/120 - Wikimammenn\nPajenn:Herri - Skrituriou sakr - Exod, 1861.djvu/120\nbourou brodet ; pevar fost e devezo gant kement all a ziazeziou.\n17. Holl bostou ar c’hloz tro-var-dro a vezo guisket gant lavnennou arc’hant, ho rizennou a vezo enn arc’hant hag ho diazeziou enn arem.\n18. Ar c’hloz a zalc’ho kant ilinad enn he hed, hanter-kant enn he ledander, hag he huelded a vezo pemp ilinad ; he stignou a vezo great gant lin fin troet, hag he ziazeziou a vezo enn arem.\n19. Holl listri ann tabernakl evit pep zervich ha pep lid, he bostou kouls ha re ar c’hloz, a reot enn arem.\n20. Gourc’hemennit da vugale Israël digas d’ehoc’h eol euz ann hini pura, tennet euz frouez ar guez olivez flastret er pilouer, evit ma vezo ar C’hleuzeur bepred var elum.\n21. E tabernalkl ann desteni e diaveaz ar vouel a zo displeghet dirag arc’h ann desteni. Aaron hag he vugale ho devezo ar garg da evesaat var ar c’hleuseur evit ma taolo sklerijen beteg ar mintin dirag ann Aotrou. Al lid-se a vezo peurbaduz hag a dremeno a rum da rum enn ho lignez e kreiz bugale Israël.\nAr c’hloz great tro-var-dro d’ann tabernakl a oa evel iliz ar bobl ; rak ar bobl ne’z ea morse e diabarz ann tabernakl. Ebarz er c’hloz-se, ha dirag aoter ar zakrifisou-losk, e pede ar bobl hag e kemere perz er zakrifis, o tibri eno dirag Doue lod euz ar pez a vije bet kennighet da Zoue var ann aoter.\nAl leac’h santel-santella, e peleac’h edo ann arc’h, ar\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/120&oldid=115034 »\nKemmoù diwezhañ degaset d'ar bajenn-mañ d'an 12 Ebr 2018, da 17:16.


Pajenn:Perrot - Bue ar Zent.djvu/235 - Wikimammenn\nPajenn:Perrot - Bue ar Zent.djvu/235\ngoude bezan bet sekretour ar roue Thierry, a oa en em dennet en manati Luxeuil. Eun de, e c’houlennas ouz Eustas ôtre da vont da brezek an Aviel er broiou dife. An abad santel, o c’houzout ne oa ket barrek awalc’h d’ober al labour-ze, a c’hoantaas e zizrei, mes Agrestius a oa ken pennek ma oe red e lezel da vont da heul e zorc’hen.\nEur pennad goude e tizroe, hag elec’h bezan grêt vad endro d’ezan, en devoa digoret e spered da eleiz a c’hevier a c’hoantaas silan etouez ar venec’h, e vreudeur.\nAn abad a reas d’ezan rei peuc’h.\nNeuze, ar fals-manac’h a ’n em lakas da zrouk-prezek diwar-benn lezennou sant Kolomban. Ar guden a deuas da luian kement, ma oe red bodan eur c’honsil, en Makon, d’he diluian.\nEno, Eustas a zispennas, an eil goude egile, holl lavariou Agrestius, hag e c’halvas anezan da vont, a-benn eur bla, dirak lez-varn an Otrou Doue, da respont eus an dismegans en devoa klasket teuler war sant Kolomban.\nAbarz eur bla, Agrestius hag e vignoned a oa êt holl dirak o barner.\nGoude eur c’hlenved hirr ha tenn, e roas e ene da Zoue, d’an 29 a viz meurz 625. Darn eus e relegou a virer c’hoaz en Flavigny.\nAn neb a lemfe an drouk-prezegerez eus ar bed, eme sant Fransez a Zal , a lemfe mammen an darn vrasan eus ar pec’hejou.\nAn neb a lem, hep dlgare, e vrud vat digant an nesan, ouspen ma tle kovez c bec’hed, a dle dic’haouan, rak den n’hell mont d’ar baradoz gant madou laeret, hag etouez madou an nesan, ar vrud vat da gentan.\nAn neb a zrouk-prezek hag an neb a selaou drouk-prezek, eme sant Bernard, eman an diaoul enne o-daou ; en unan, eman en e deod, en egile, eman en e skouarn.\nSant Augustin, an doktor bras, en devoa en e di eur skritell, a wel d’an holl, e oa warni ar c’homzou-man :\nPrenn mat da veg, pe kerz d’ar gêr !\nHo pedi hag hoc’h aspedi a ran eta da chom hep drouk-prezek eus ho nesan en doare ebet ; na damallet ket d’ezan pec’hejou ha n’en deus ket grêt ; na zizoloet ket ar re an eus grêt hag a zo kuzet ; na gresket ket ar re a zo anavezet.\nNa lavaret ket : « Hen-ha-hen a zo eur mevier, » war digare\n↑ Ar Vue devot, XXIXet pennad.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/235&oldid=140485 »


Journal de Renaud Camus, mardi 3 février 2015\ncréée le mercredi 4 février 2015, 14 h 03\nmodifiée le jeudi 5 février 2015, 10 h 28Paris, mardi 3 février 2015, une heure du matin. « Trois militaires en factions agressés à Nice » écrit Le Figaro. L’histoire ne dit pas si ce s ~~ factions ~~~~ ~~~~ ~~~~~ ~~~~~~ ~~’~~~~~~~~~~~~ ~~~ ~~~ ~~’~~~~ ~~’~~~~~~~~~~~~ ~~~~ ~~~~~~, chez le journaliste. ~~~ ~~~~ ~~~~~ ~~~~ ~~~~~~~~~ ~~~ ~~~~~~ ~~~~ ~~’~~~~~~, ~~~ ~~~~~~~ ~~~~~, ~~~~~ ~~~~~~~ ~~~ factions, ~~~ ~~~’~~~~~ ~~’~~~~ ~~~~~. ~~~~ ~~~~~~~~ ~~~~~~~~~ ~~~ ~~~~~ ~~~~ ~~~~~~ impunément, pour les ~~~~~~~~~, ~~ ~~~~ ~~~~~~~~~~~~, ~~~~~~~~~~~~ ~~~ ~~~~. ~~ ~~~~~~ ~~~~~-~~~ ~~~~~-~~~~ ~~~~~~ ~~~~~~~~~, ~~~ ~~~~~ ~~~~~~, ~~~~ ~~~~~ ~~~~~~~~~~~ ~~~ ~~’~~~~~~~~~~~ ~~~~~~~~~~ ~~~~~~ ~~~~~~ ~~~~~~~~~~~ ~~~~~~~~~~~~~~, ~~~~~~~ desquelles leurs appartenances ~~~ ~~~~~~~ ~~~ ~~~~~ ~~~~~. ~~~~ ~~~~~~~~~ ~~~ ~~~~~~~~~ ~~~~, ~~~~~~~ ~~~ ~~~~~~ ~~~ ~~~~~~~~ ~~~~~~~~, ~~~ ~~~~~~~~~~~~ ~~~ ~~~~~~ ~~~~~~~~~~~~~~ ~~~~~~~~~, ~~~~~~ ~~ ~~~~~ ~~~~~~~~~ ~~~~~~~~~~, à deux doigts ~~~ ~~~ ~~’~~~~ ~~~~~ ~~~ ~~~~~~~~ ~~ ~~~~~~ ~~~~~ ~~~~~~~. ~~~~~~ ~~~ ~~~~~~~~~~~~~~~, ~~~~~~~~ ~~~~~~~~ ~~~~~~~~~~~~~~~, ~~~ ~~~ ~~~~~~~~~~~~~~~, ~~~~~~~~ ~~~~~ ~~~~~~~~, ~~~~ ~~~~~~ ~~~ ~~~~~~~~~~~~~ ~~~ notre armée sont ~~~~~~~ ~~ ~~~ ~~~~~~ ~~~~~~~~~~~. ~~~~~ ~~~~-~~~~~~ ~~~~~~~ ~~~~~~~~ ~~’~~~~~~~~ ~~~~~~~~~~~~, ~~~~~~ ~~~~~~ ~~~~~~~~~~~~~~ — ~~~ ~~~~ ~~~~~~~~~ ~~~ question.\n« Ces ~~~~~~~ ~~~~~ ~~~~ ~~~~~~~~ » ~~~~~~~ ~~~ ~~~~~~~ Camus (Renaud), du ~~~~~~ ~~~’~~~ ~~~~~~ ~~~~~~~. ~~~~~~ ~~~~~~~ ~~~~ ~~ ~~~~~ ~~~~~ ~~~~ ~~~~~~~~ ~~~~ ~~~~~~~~~~. ~~~~~~~~~ ~~~~~~~ ~~~~ ~~~~~~~~~ ~~~~~~~~~ ~~~~~~~~~ ~~~’~~~ ~~~~~ ~~~ ~~~ nocence, ~~~~~~ ~~~~~~~~~~~~ petite et grande ~~~ ~~~~~~~~~~~ ~~~~~~~~~~~~ ~~~ ~~~~~~~~~~, ~~~ ~~’~~ ~~ ~~~~ ~~~ ~~~~~~~~~ ~~~ ~~~~~~~~~~~. ~~~ nocence ~~’~~~~ ~~~~ ~~~~~~~~~~ ~~~ moyen ~~~ ~~~~~~ ~~~~~~~~~~~~~, ~~~~~~ ~~~ ~~~~~~ ~~~ discours qui me ~~~~~ ~~~ ~~~~~~~~~~~~ ~~~~~ ~~~~~~~-~~~~ ~~~~~~~ ~~~~~~~~~~~ ~~~~~~~ ~~~ ~~~~~ ~~’~~~~~~ ~~~ ~~~~~~ : ~~~~~ ~~~ ~~~~ ~~~~~~ ~~~ propédeutique.\nLa ~~~~~~~ ~~~~ ~~’~~~~~~, ~~~~~ ~~ ~~~~~ ~~~~~~~~~~, ~~~~~ correcte, est tombée ~~~ ~~~~~~ ~~ ~~~ ~~~~~~~~ ~~~~~ ~~~~~~~~, ~~~ ~~ ~~ ~~~~~~~~~ ~~~~~~~~~. ~~’~~~ ~~~~~~ ~~’~~~ ~~~~~~~~ ~~~~ ~~~~~~, ~~~~~~ ~~~~~~-~~~~~, ~~~~ ~~~ ~~~~ ~~~~~ ~~~~~~~~~~~ ~~~~~ ~~~~~~, à Paris. Hélas, ~~~ ~~~ ~~’~~~ ~~~~~~~ ~~~~ ~~~ ~~~~~ ~~~~~~~, ~~~~ ~~’~~~~ ~~~ ~~’~~~~~~ ~~~ ~~~ ~~~~~~~~~~~~ : ~~~ ~~~~~, ~~~~~ ~~~~ ~~~~~~~ ~~~~~~~~~ ~~~, ~~ ~~~~~~~~~, ~~~ ~~~~~ ~~~ la place Vendôme, ~~~~ ~~~~~~~~ ~~~~~~~~~~, ~~~~~~ ~~~~~~~ ~~~~~~ ~~~ ~~~~~~~ ~~~~~~ ~~~~~~, ~~~~ ~~~~~ ~~~~~~~~~~~ ~~~~~ ~~~~~ ~~~-~~~~~~~ ~~~ ~~~~ ~~~~~~~ ~~~ ~~~ ~~’~~~~~~~~~~, ~~~ ~~~~~~ ~~~~~~, ~~~~~~~ ~~~~~~~ d’envie (je ne ~~~~~~~ ~~~~~ ~~~~~~~~~ ~~~~~~ ~~~~ ~~~~~~~~ ~~~~~~~~~~~~~~~ chères — ~~~ ~~ ~~~ ~~~~~~~~ ~~~ ~~~ ~~~ ~~~~~ ~~~~, ~~~~~~ ~~~~~~~…) ; ~~~ ~~~~~, ~~~~~ ~~~~ ~~~~~~~~~~ ~~~~~~~~ ~~~~~~~~~~ de souvenirs qui ~~~~~~~~~~ ~~~ ~~~~ ~~~ ~~~~~~~, ~~~~ ~~~~~~~~ ~~~~~ ~~~~~~~~~~~ ~~~~~~~~~~~, ~~~~~~ ~~~~~~-~~~~~ ~~~ ~~~~~~~~~-~~~~ ~~~~~~, ~~~~, ~~~~~~ ~~~’~~~~~~ ~~~~~ ~~~~~~~~ ~~~ ~~~~~~~~~, ~~~~~~~, ~~~~~~~~~ ~~ ~~~~~, ~~~~~~~~~ à mon poignet ~~~~~~~~~~~~ ~~~~~-~~-~~’~~~~, ~~~~~~ ~~~~~~, ~~~~~~ ~~~~~ ~~~~~ ~~~ ~~~~~~ cheap. ~~~’~~~~-~~~ ~~~~~~~ ~~~~ montres-montres, ~~~~ ~~~~~~~~ ~~~~~ ~~~~~~~~~~~~, ~~~~ ~~~~~~~~ ~~~~~~~~~~~, normales, ~~~~ ~~’~~~~~~ ~~~~ ~~~~~~~~ ~~~~~~~~~~ coûter entre cent ~~~ ~~~~~~ ~~~~~~ ~~~~~~, mettons ?\nC’était ~~~ ~~~~~~~ ~~~~~~~~~~ ~~~ ~~~~~~~~, ~~~~~~ ~~~ ~~~~~~~~~ : échapper ~~ ~~~ connotation — ~~’~~~~~~~~~ ~~~ ~~~~~~ ~~~~ ~~~ ~~~~~~~ ~~~~~ ~~~~~ : ~~~ la recherche délibérée ~~’~~~~~~~~~, ~~~ ~~~ ~~~~~~~~~~~ ~~~~~~~~~ ~~~ passive.\nJ’ai ~~~~~ ~~~~ ~~~~~~ ~~~~~~ ~~’~~~~~~ ~~~~~ ~~ ~~~~~~~, ~~~~~ ~~~~ ~~~~~~ ~~~~ ~~~ ~~~~~~~~~~ ~~~~~~~~~, ~~~ ~~~ ~~~~~~~~~~~~ ~~~ ~~~~ je pensais des ~~~~~~~ — ~~ ~~~~~ ~~~ ~~~~~~~~~ ~~~~~~~~~~ ~~~~ ~~~~ ~~~~~~~ ~~~~~~~~ ~~~~~ ~~~~~~~, ~~~~~ ~~~~~~, ~~~~~ ~~ ~~~~ ~~~~~, connotaient ~~ ~~’~~~~~~ ; ~~’~~~~~~~ ~~~~~ ~~~~~~’~~ ~~~~~~~~~, ~~~ d’une pulsion suicidaire, ~~~’~~~~~~ ~~~~~~~~~~~~ homme ~~~~ ~~~~~ ~~~~~~ ~~~~ ~~~~~~ ~~~~~~~~ (comme ~~’~~~~~~~ ~~~~~~~~ ~~~~~~ ~~~ ~~~~~~~ ~~~~~~~~ (~~~ ~~~ ~~~~~~~ ~~~~~~~ ?)). ~~~ ~~~ ~~~~~~~~~ ~~~~~~ ~~~ ~~~~~~, ~~~~~ entendu, car, sans ~~~~ ~~~ ~~~ ~~~~~~, ~~~~~~ ~~~~ ~~~ ~~~~~~~ ~~~~~~ ~~~~ ~~~ ~~~~~ ~~~~ ~~~~~~~, ~~~~ ~~’~~~~~~~~~ ~~~ ~~~~~~ ~~~~~~~~~~~~~~ ~~~~~ ~~~~ ~~~~~ ~~~ ~~~~~~~~. ~~~ ~~~~ ~~~~~ d’être dépourvu d’humour, ~~~~~~~~~~, ~~~~, ~~~~~~~~~~ ~~~~ ~~~~ ~~~~~~~ ~~~~~ ~~~~ ~~~~ ~~~~~~ ~~~ ~~~~~~~~~ ~~~ ~~~~~~~ ~~~ ~~~ ~~~~~~~~ ~~~~~~~~~~~, ~~~ ~~’~~ ~~~~, ~~~ ~~~~ ~~~~~~~~~~ ~~~~~-~~~~~, ~~~~~ ~~~~~ souriant :\n« Vous voyez, je ~~~~~~~ ~~~ connotation… »\nJe ~~~~~ ~~~~~~ ~~~~~~~~~~ ~~~~ ~~’~~~~~~~ ~~~~~~~~~~~ ~~~ ~~~~~~~~ ~~~~ ~~~~~~~~~ ~~~~~~~~~~, ~~~~~ ~~ ~~’~~~~~~, ~~ ~~’~~~~~~ ~~~~ ~~~~~~. ~~~ ~~’~~~ ~~’~~~~~~~~~ ~~~~~~~~, ~~~~~~ ~~~~ de nombreux autres ~~~~~~~ ~~~~~~~~’~~~~, ~~~ ~~~~~ ~~~’~~~~~ ~~~~~ ~~~~~~~~~~~~ ~~~~~~ ~~~~ ~~~~~~~~~~~~~, ~~~ ~~~~~ ~~~ ~~~ ~~’~~~~~~~~. ~~~~ ~~~~~~~~~~~ ~~ ~~~ ~~~~~~~ ~~~~~~~~~ ~~ ~~~~~ ~~~~~~~~~~~, ~~~~ ~~~~~~~~~ ~~~~~~~~~~~~~~~, bien que l’auteur ~~~~~~~ ~~~ ~~~~~~~~ ~~~~ ~~~~~~~~~~ ~~~~~~~~, ~~~~~~~~~~~, ~~~ ~~~ ~~~~~~~~ ~~~ ~~~~~~~~ ~~~~~~~~ ~~~~~ ~~~ ~~~~~~~~~~~~~ ~~~ Tricks. ~~~~ ~~~ ~~~~~~~~ ~~~~~~, ~~~~~~ ~~’~~~ ~~~~~~ ~~~~~ ~~~~~ que j’aimais cent ~~~~~ ~~~~~~ ~~~ ~~~~~~~~~~~~~ ~~~~ ~~’~~~~~~~~~, ~~~~ ~~~ ~~~ ~~~~~ ~~~~ ~~~~~~~~~~, ~~’~~~~~~~ ~~~~~~~~~ ~~~~~~ ~~ ~~~ ~~~~~~~~~.\nvoir l’entrée du mardi 3 février 2015 et ses 5 images dans Le Jour ni l’Heure


Buhez ar Sent/1912/Nikolas Tolentino - Wikimammenn\nBuhez ar Sent/1912/Nikolas Tolentino\n◄ Per Klaver Nikolas Tolentino Yan-Gabriel Perboyre ►\nDekvet devez a viz Gwengolo\nSant Nikolas Tolentino\nAr zant-man a deuas er bed en Sant-Anjelo, demdost da Fermo, war-dro ar bla 1245. Hanvet oe Nikolas abalamour ma oe ganet goude ma oa bet e dud, pell a oa hep bugale, o pardonan en chapel Sant-Nikolas, en Bari ; al lezhano Tolentino a oe roët d’ezan diouz hano ar gêr elec’h ma tremenas an darn vrasan eus e amzer.\nKarante Doue, hadet en e ene gant eun tad hag eur vamm zantel, a ziwanas ennan abred. Ne oa c’hoaz nemet eur bugel, hag e chome da bedi pell amzer, gant ar brasan evez. Dudi a gave o selaou pe o lenn komzou Doue ; pa gave peorien war an hent, e tigase aneze da di e dud, hag e ranne gante ar pez a vije roët d’ezan d’e brejou. O vezan klevet lavaret e yune e zant patron ter gwech er zun, d’ar mare ma oa c’hoaz bihanik, e c’hoantaas ober eveltan, adalek an oad a seiz vla. Evel ma oa lemm e spered ha mat e vemor, e reas prim e studi hag e oe hanvet, raktal goude, da chaloni en iliz Hon Zalver en Tolentino.\nEun devez, o vezan klevet eur manac’h eus a Urz sant Augustin o lavaret pegement e tleed disprijout ar bed, e savas c’hoant gantan da vont d’e heul. Daoust d’e yaouankiz, gant asant e gerent, e oe digemeret er manati ; bezan e oe eno eur skouer evit an holl ; ne zouge nemet dilhad reun ; en em skourjezan a rê alïes ; endro d’e gorf e touge eur chaden houarn ; an douar noaz oa e wele, eur men e benn-wele ; ne zebre kammed tamm kig ebet, ha ne roë d’ar c’housked nemet an nebeutan amzer a c’helle.\nE garante evit an Otrou Doue a greskas c’hoaz goude ma oe beleget ; pa veze ouz an ôter, an daerou a zivere alïes eus e zaoulagad. Epad an tregont vla divezan eus e vue, a dremenas en Tolentino, e prezege, kouls lavaret, bemde, ha dont a rê a benn da c’honid ar brasan pec’herien ; ken nerzus ha ken kalonek oa e gomzou, ma ne oad ket evit harz oute.\nGoude bezan gouzanvet eur c’hlenved hirr ha poanius, e varvas d’an 10 a viz gwengolo 1308. Kement a viraklou a reas goude e varo, ma lakas Eujen IV e hano war roll ar zent, er bla 1446.\nE gorf a oe sebeliet er chapel ma veze oc’h oferennan, ha kalz tud a ve eno breman o pardonan.\nAr galon hag he deus tanvaet, eur wech, plijadureziou an nenv, ne gav blaz ebet ken gant plijaduriou an douar.\nEvit an neb a oar pleustri ervat war Basion Jezuz-Krist, n’eus poan ebet hag a vefe poan en gwirione.\nPegen talvoudek eo implijan mat an disleran tamm amzer a ro Doue d’imp, pa c’hellomp, gant an tamm amzer-ze, gonid eur c’hloar hag a bado da viken.\nSant Nikolas Tolentino.\nAdtapet diwar « https://br.wikisource.org/w/index.php?title=Buhez_ar_Sent/1912/Nikolas_Tolentino&oldid=38178 »\nKemmoù diwezhañ degaset d'ar bajenn-mañ d'an 5 Gou 2012, da 08:51.


tremen - Wikeriadur\nDa geñveriañ gant ar gerioù tramwy(o) « beajiñ ; tremen, treuziñ » e kembraeg ha tremena e kerneveureg.\nDeuet eus ar ger predenek *tras-min-, dezhañ an eil elfenn deveret eus ar ger keltiek *mi-nV- « cheñch arroud » a zeufe eus ar wrizienn indezeuropek *mei- « cheñch » a gaver er gerioù meāre « tremen (dre), treuziñ » e latin, minąć « tremen hebiou » e poloneg ha máyate (मयते) « kemmañ » e sañskriteg.\ntremen /ˈtrẽmːɛn/ verb dic'hour, verb gwan ha verb kreñv eeun (anv-gwan-verb : tremenet) (displegadur)\n(lec'h) mont, dont, dre ul lec'h, hep chom ennañ :\n"[...]. Amañ, pa dremenan, e kavan bepred ma gwele 'barzh ar c'hraou, e-mesk ar plouz," e lâras a vouezh uhel. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 95.)\nUr bagad evned heñvel ouzh skreved a dremene : [...] — (Ronan Huon, AR GWENNILI-MOR, Al Liamm niv. 77, Du-Kerzu 1959, p. 409.)\ntremen a-us ul lec'h bennak, a-zioc'h ulb\nSada hag hor martolod ha mont war gein an Avel-uhel, ha pa ’z edo o tremen a-zioc’h an Indez, hag eñ sellet dre eno ha gwelet er porzh al lestr ma ’z oa bet warnañ. — (G. MILIN, Gwechall-goz e oa..., Kemper, 1924, p. 74-75.)\ntremen dirak udb\n... o tremen dirak kador ar gouarner Hilarion ... BUAS 178\n... o tremen dirak un iliz ... BUAS 571\nPa oa o tremen dirak skeudenn an Itron Varia BUAS 585\ntremen en ul lec'h bennak, e-kichen ulb\nPa dremenfet e-kichen ar c'hannerezed-noz, bezit didrouz ha mut ; [...]. — (Erwan Berthou, En bro Dreger a-dreuz parkoù, Mouladurioù Hor Yezh, 1985, p. 29.)\nGwech an amzer pa 'c'h ae d'ar bourk e tremene e ti an hini gozh da saludiñ anezhi, [...]. — (Fañch Peru, Kañfarded Milin ar Wern, Skol Vreizh, 2008, p. 9.)\nUnan eus e gompagnuned c'hoari a dremene en e gichen, dres d'an ampoent. — (Langleiz, Romant ar Roue Arzhur/levrenn I : Marzhin, Al Liamm, 1975, p. 28.)\nDre ma tremenent e-kichen eur weenn-frouez bennak, [...] — (Erwan ar Moal, Pipi Gonto, Kemper, 1925, p. 16.)\ntremen dre ulb, dre-dal ulb, dre-vesk udb :\nSimon a Vontroulez en devoa afer e Kemper, hag evit en em rentañ eno e ranke tremen' dre Landerne, ar Faou ha Kastellin. SIMON 7/29\n'... ar priñs Aorel a oa tremenet dre eno, — (Fañch an Uhel, Kontadennoù ar Bobl/1, Al Liamm, 1984, p. 56.)\n— Bremañ, eme ar c'had, ec'h efomp war an hent dre lec'h ma tle tremen ar briñsez, hag e rankfomp he delivrañ. — (Fañch an Uhel, Kontadennoù ar Bobl/5, Al Liamm, 1994, p. 84.)\nDisul e oa tremenet dre dal du-mañ. — (Jules Gros, Le trésor du breton parlé Première Partie, 1966, p. 219.)\nTremenet ez eus meur a levr kozh etre va daouarn, levrioù kozh, moulet gant lizherennoù kaer, keinet gant kroc'hen leue, hag an troc'h anezhe livet ruz. — (Erwan Berthou, En bro Dreger a-dreuz parkoù, Mouladurioù Hor Yezh, 1985, p. 43.)\nEr beure-mañ ez eus tremenet kirri dre amañ... — (Jules Gros, Le trésor du breton parlé Deuxième Partie, 1970, p. 539.)\ntremen an Ankoù dre unan bennak : tro-lavar implijet pa deu ur gridienn d'un den\ntremen hebiou un dra bennak\nUr bourc'hiz bennak, o tremen hebiou dezho, a vez klevet o tisklêriañ [...] — (Brogarour, Onenn, Gwengamp, 1936, p. 55.)\ntremen war un dra bennak (war un hent, war an oabl):\nKement den a dremene war hent al Leslac'h etre unnek eur noz hag un eur diouzh ar beure, a wele ar giez. — (Erwan Berthou, En bro Dreger a-dreuz parkoù, Mouladurioù Hor Yezh, 1985, p. 30.)\nAn nijad gwennili a dremenas o skeud evel ur goumoulenn drumm war ar mor. — (Ronan Huon, AR GWENNILI-MOR, Al Liamm niv. 77, Du-Kerzu 1959, p. 409.)\nAn avalou a vez mad d'ober chistr pa vez tremenet avel-eost warno. — (Jules Gros, Le trésor du breton parlé Deuxième Partie, 1970, p. 28.)\nevel pa vije ur goumoulenn o tremen war al loar. — (Fañch an Uhel, Kontadennoù ar Bobl/1, Al Liamm, 1984, p. 16.)\ntremen-distremen: tremen meur a wech.\n(amzer) tremen amzer, ur pennad amzer, an deiz, an noz, ar sizhun, ar bloaz en ul lec'h bennak : chom ur pennad en ulb\nar bloaz tremenet, — (Fañch an Uhel, Kontadennoù ar Bobl/4, Al Liamm, 1989, p. 103.)\nPa vezen-me o tioual va zaout, me, evit tremen an amzer hag evit c'hoari, a lakea va dourn er c'hiz-se d'ar maout hag em boa her boazet da dourtal evelse. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 146.)\nKas a reas he merc'hed d'ar skol, eta, hag, hervez ma welis ma-unan diwezhatoc'h, e talvezas dezho an amzer a dremenjont eno, rak gouzout a raent lenn mat-tre ha skrivañ difazi a-walc'h. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 20.)\nMamm Marzhin, diouzh he zu, a glaskas repu en un abati leanezed hag a dremenas eno an dibenn eus he buhez, o pediñ hag oc'h ober pinijenn ; [...]. — (Langleiz, Romant ar Roue Arzhur/levrenn I : Marzhin, Al Liamm, 1975, p. 25.)\nDa beleh eot da dremen an hañv ? — (Jules Gros, Le trésor du breton parlé Deuxième Partie, 1970, p. 212.)\ntremen an noz (en ul lec'h bennak)\ntremen amzer, ur pennad amzer, e amzer, e vuhez, oc’h ober udb, hep ober udb.\nTremen a rae an diskar-amzer hag ar goañv hep diskenn zoken en draonienn, betek ar stêr. — (Jakez Riou, Geotenn ar Werc'hez ha danevelloù all, Al Liamm, 1957, p. 31.)\ntremen : c'hoarvezout\n... me a wele kant lev tra-dro, holl kement a dremene war an douar ha war ar mor, — (Fañch an Uhel, Kontadennoù ar Bobl/1, Al Liamm, 1984, p. 76.)\n... hag ar c'hog aour-se a wel ac'hane holl kement a dremen war douaroù ma zad, — (Fañch an Uhel, Kontadennoù ar Bobl/1, Al Liamm, 1984, p. 82.)\n...hennezh a lâr din kement a dremen hag a vez graet 'barzh ma zi. — (Fañch an Uhel, Kontadennoù ar Bobl/3, Al Liamm, 1988, p. 12.)\nDiwar ur pondalez-prenestr, dreist-holl, evel ma c'hoarvezas ganin sellout outañ, ho pije merzet ez-resis penaos e tremenas an traoù. — (Jakez Konan, Lannevern e kañv ha danevelloù all, Al Liamm, 1980, p. 27.)\n(gant ur renadenn eeun) tremen un den : dirak ub (doare Treger)\nTremen a rae anezhañ, bep ma 'c'h ae, dindan fri hemañ ha henhont en ur lavaret gant ur vouezh truezus-meurbet : ′Vit an anaon ! Piv en deus devosion ′vit an anaon ! — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 30.)\nTremen a raio ac'hanon evel pa ne anavezfe ket ac'hanon. — (Jules Gros, Le trésor du breton parlé Troisième Partie, 1974, p. 140.)\n(gant ur renadenn eeun) tremen un dra bennak : dirak udb\nEdont o tremen maner Dourdu, pa deuas er-maez eus an ti ur vandenn soudarded. — (Lan Inizan, Emgann Kergidu 1, Brest, 1877, eil emb. Al Liamm 1977, p. 221.)\ntremen udb : reiñ udb\nTremen a rae anezhañ [ = ar plad], bep ma'c'h ae, dindan fri hemañ ha henhont en ur lavaret gant ur vouezh truezus-meurbet : ′Vit an anaon ! Piv en deus devosion ′vit an anaon ! — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 30.)\ntremen lost al leue dre c'henoù un den\ntremen an dorn (war udb)\nDaoust ma ne oa netra dizereat er gwel eus an dañs, e vije bet gouest, dre an doare d'ar c'houbladoù d'en em stardañ ha dre ar fringadennoù a rae an dañserezed pa dremenent o dorn a-uc'h d'o fenn, da lakaat un tammig strafuilh e kalon ur manac'h oc'h ober pinijenn. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 37.)\ntremen an nask e-kerc’henn ub : dimeziñ dezhañ\ntremen e hent, treuzoù un ti ...\nTremenit ho hent, pa laran deoc'h. — (Fañch an Uhel, Kontadennoù ar Bobl/1, Al Liamm, 1984, p. 15.)\nPevar den gant mantilli hir a dremenas treuzoù an izba. — (Aleksandr Soljenitsyn, lakaet e brezhoneg gant Ernest ar Barzhig, Ti Vatriona, Al Liamm, 1976, p. 59.)\nlezel un den da dremen\n... na leze den da dremen'. — (Fañch an Uhel, Kontadennoù ar Bobl/1, Al Liamm, 1984, p. 54.)\ntremen da vestr : dont da vezañ mestr\ntremen da vestr-kiger. — (Fañch an Uhel, Soniou Breiz-Izel 2, Pariz, 1891, 1971, p. 234.)\n(dre verrdro:) tremen hep ober tra pe dra\nN'am-eus ken nemed ugent livr : gwell int da gaoud evid da dremen. — (Jules Gros, Le trésor du breton parlé Première Partie, 1966, p. 90.)\nMa n'eo ket mad dit ober e vo mad dit tremen. — (Jules Gros, Le trésor du breton parlé Première Partie, 1966, p. 92.), — (Jules Gros, Le trésor du breton parlé Deuxième Partie, 1970, p. 539.)\ntremen da un den : echuiñ, paouez; terriñ dezhañ\nAr sorc’henn-se a dremeno d’az tad, — (Fañch an Uhel, Kontadennoù ar Bobl/3, Al Liamm, 1988, p. 25.)\nPa vo an hik ganit, a-raog ma vo bet teir gwech, lavar «Doue da bardono an Anaon !» hag e tremeno dit. — (Jules Gros, Le trésor du breton parlé Troisième Partie, 1974, p. 348.)\ntremen ub da udb,\nMe n’on ket tremenet da langajerez c’hoazh, — (Jules Gros, Le trésor du breton parlé Deuxième Partie, 1970, p. 540.)\nTremenet en devoa ac’hanon da c’henaouegez, TBP\nTremen ub da gog c’hwezet, SGDFB : lavarout eo un den c'hwezhet gant al lorc'h.\nda sot, da c’henaoueg\nTe az peus c’hoant da dremen ac’hanon-me da sod, — (Jules Gros, Le trésor du breton parlé Deuxième Partie, 1970, p. 540.)\ntremen diouzh un den\nRet e vez tremen diouzh an dud, — (Jules Gros, Le trésor du breton parlé Deuxième Partie, 1970, p. 540.)\ntremen dre ar pikoù\ntremen hep ober un dra bennak\ntremen lost al leue dre c'henoù unan bennak\ntremen unan bennak da\ntremen unan bennak evit\ngalleg : passer (fr)\nsaozneg : pass (en)\nLec'h adremener drezañ:\nE-lec'h ma'z eus tremen Ez eus hent pe gwenodenn.\nober e dremen\nDre aze e reont o zremen. — (Jules Gros, Le trésor du breton parlé Deuxième Partie, 1970, p. 539.)\nober un tremen da un dra\nober un tamm tremen d’an asiedoù, TBP 2/539 : skeiñ ur banne dour warne d'o naetaat.\nar bloavezh tremen\nan noz tremen\nNa Soaz Sapeur, rak tremen bec'h he deveze o skoulmañ ganti, na va zad, mevel e ti ur mezeg a roe dezhañ ugent lur er miz, kristen ebet ne oa e-tailh da reiñ din ar skoazell am boa ezhomm diouti. — (Jarl Priel, Va Zammig Buhez, Al Liamm, 1954, p. 72.)\ndirak un anv-gwan\nSot, tremen sot an hini eo! — (Jules Gros, Le trésor du breton parlé Deuxième Partie, 1970, p. 540.)\n-N'eo ket echu al labour-? -Nann, met tremen hanter ez on. — (Jules Gros, Le trésor du breton parlé Troisième Partie, 1974, p. 143.)\ndirak un niver:\nPell zo n'on ket bet o keuneuta, tremen eiztez zo n'on ket bet oh ober. — (Jules Gros, Le trésor du breton parlé Deuxième Partie, 1970, p. 381.)\nGant an nevez bras diwezhañ e oa tremen mil den en aod oc'h ormela. — (Jules Gros, Le trésor du breton parlé Deuxième Partie, 1970, p. 540.)\n : Ranko Matasović, Etymological Dictionary of Proto-Celtic, Leyden, Brill, 2009, p. 271.\nAdtapet diwar « https://br.wiktionary.org/w/index.php?title=tremen&oldid=316121 »\nKemmoù diwezhañ degaset d'ar bajenn-mañ d'an 9 Mez 2021, da 03:52.


Buhez ar Sent/1894/Gabriel - Wikimammenn\nBuhez ar Sent/1894/Gabriel\n◄ Patris Gabriel Joseph, Pried ar Verc’hez ►\nSant Gabriel, arc’heal, eo ann eil euz ar seiz prins euz ann env a zo ato dirak tron ann Aotrou Doue evit kemeret he ursiou hag ho c’has el leac’h ma’z eo dleet. Ann holl a c’hoar ez euz nao c’heur elez. Ann daou genta eo ar Seraphined hag ar Cherubined; hojen sant Gabriel eo chef ar Cherubined hag he hano a zinifi Nerz Doue.\nDivezatoc’h, sant Gabriel a oue kaset adarre dalavaret da Zakarias, pried santez Elizabeth, e vije tad da zant Iann-Vadezour. Zakarias a ioa eur belek santel euz a amzer al lezenn goz. Elizabeth hag hen a ioa dija var ann oad, ha n’o doa ket a vugale. Aliez goulskoude o devoa pedet ann Aotrou Doue da rei d’ezho eur mab ; mes evit c’hoaz ho fedenn n’oa ket bet selaouet.\nDioc’h ar gefridiou braz-se m’eo bet karget sant Gabriel anezho, eo eaz d’eomp koumpren ez eo unan euz ann elez o deuz ar muia galloud dirak Doue. N’e ket eston eta e defe ann Iliz great eunn offis a gostez evit he henori.\nAdtapet diwar « https://br.wikisource.org/w/index.php?title=Buhez_ar_Sent/1894/Gabriel&oldid=22983 »\nKemmoù diwezhañ degaset d'ar bajenn-mañ d'an 20 Mez 2011, da 11:40.


moredet - Wikeriadur\nDiwar mored-, pennrann ar verb morediñ, hag an dibenn-ger -et.\nAnv-gwan-verb ar verb morediñ\nUn nadoz-aer a oa moredet war ar c'hegid. — (Jakez Riou, Geotenn ar Werc'hez ha danevelloù all, Al Liamm, 1957, p. 40.)\nEGISTES. - Hervez ar reolenn e tle gedourien an nor-dal hag an tour meur hopal evel-se da beb div eur kement ha diskouez n' int ket moredet. — (Jarl Priel, Nag a Wad, Al Liamm niv. 112, Gwengolo-Here 1965, p. 303.)\nAr jardin garrezek a oa moredet, e-harz treid ar c'hloareg yaouank, hag hi sioul meurbet, etre peder renkennad reizh pileroù mein ar c'hloastr. — (Youenn Drezen, Sizhun ar Breur Arturo, Al Liamm, 1971, p. 28.)\ngalleg : assoupi (fr) , somnolent (fr)\nAdtapet diwar « https://br.wiktionary.org/w/index.php?title=moredet&oldid=300934 »\nKemmoù diwezhañ degaset d'ar bajenn-mañ d'an 10 Gou 2020, da 01:36.


Jacques-Henri Laffite, anavezet Jacques Laffite, (bet ganet e Pariz e 1943) a zo bet blenier redadegoù kirri ha redet en deus e Formulenn 1 etre 1974 ha 1986. Gounezet en deus 6 Priz Bras, an holl gant Ligier, met redet en deus ivez evit Williams. Kontañ a rae ar Prizioù Bras evit ar skinwel gall TF1 etre 1997 ha 2012.\nDibabet eo bet evel blenier gant Frank Williams e 1974 en e skipailh Iso Marlboro, deuet da gemer e anv gwir en-dro ar bloavezh war-lerc'h. E 1975 e echu eil e Priz Bras Alamagn e Nürburgring ha mont a ra da Ligier e 1976. 20 poent e c'houez hag ur plas pol e Priz Bras Italia. Gounit a ra e Briz bras kentañ e Sveden e 1977. Kevezañ a ra Laffite evit an titl e 1979 gant daou drec'h met echuiñ a ra pevare nemetken. Gounit a ra c'hoazh ar bloavezhioù war-lerc'h, kevezañ a ra evit an titl hep gounit avat. E vloavezh 1982 a zo fall-tre avat, ha mont a ra da Williams e 1983 ha 1985 hep gounit muioc'h. Echuiñ a ra e red-vicher gant Ligier, podiomoù ha ur gwallzarvoud a zistruj e zivc'har.\nAdtapet diwar « https://br.wikipedia.org/w/index.php?title=Jacques_Laffite&oldid=1553469 »\nKemmoù diwezhañ degaset d'ar bajenn-mañ d'an 2 C'hwe 2014, da 21:39.


Diforc'hioù etre adstummoù "Wikipedia:Kumuniezh/An davarn/sizhunvezh 28, bloaz 2011" - Wikipedia\nDiforc'hioù etre adstummoù "Wikipedia:Kumuniezh/An davarn/sizhunvezh 28, bloaz 2011"\nWikipedia:Kumuniezh/An davarn/sizhunvezh 28, bloaz 2011 (kemmañ)\nStumm eus an 19 Gou 2011 da 09:56\n1 653 okted ouzhpennet , 9 bloaz zo\n→Gwelloc'h e vez pennadoù bihan evit pennadoù n'eus ket dioute...\nStumm eus an 19 Gou 2011 da 09:38 (kemmañ)\nStumm eus an 19 Gou 2011 da 09:56 (kemmañ) (dizober)\n(→Gwelloc'h e vez pennadoù bihan evit pennadoù n'eus ket dioute...)\n"Pa vez tu" eme-ve. pep tamm ouzhpenn zo mat evel-just met ret eo anzav eo un tamm dipitus kavout ur frazenn hepken ... Pa'z eer da furchal war wikipedia eo da glask deskiñ un draig bennak. Kenkoulz klask pourchas un tammig boued da Yann Vrezhoneger, mod all ez aio diouzhtu d'ar wiki gallek pe saoz. --[[Implijer:Kadwalan|Kadwalan]] 17 Gou 2011 da 20:29 (UTC)\n:D'am soñj eo mat-tre kaout a bep seurt pennadoù, ha war a bep seurt temoù. Gwir eo e vez gwelloc'h ul linenn pe ziv eget seurt ebet. Met kement-se a lak an dud da vont buan da furchal e lec'h all ha n'eo ket da chom amañ ganeomp. Ouzhpenn-se ne tiskouez ket d'an dud un dro-spered siruis ha don kenañ. Ar pezh a gavan me dereat a zo ur 5-10 linenn bennak evit diazezañ "mat" ar pennad. Un tammig 'zo gwelloc'h eget netra anat... Kalon deoc'h --[[Implijer:Y-M D|Y-M D]] <small>[[Kaozeadenn Implijer:Y-M D|(kaozeal)]]</small> 18 Gou 2011 da 22:38 (UTC)\n:: Stêr Velen / *Stêr Melen, chom a ran uvel gant ma fazi-me met sed ahe ar brouenn eus pezh a lavaren : un holloueziadur a vez gwellaet dre skrivañ hag adskrivañ. Traoù faos a vez hag a vez difaziet. Ret eo soñjal e kroger eus nebeut a dra. Dav eo mont gant an hent ha ma vefe gant ur frazenn hepken.\n:: Pa 'm eus savet ar pennad em eus kliket war an droienn *Stêr Melen, skrivet en ar pennad [[Rouantelezh Wei]]. Ha *Stêr Melen a oa skrivet. Kavet e vez muioc'h evit Stêr Velen memes [http://br.wikipedia.org/w/index.php?title=Dibar%3AKlask&redirs=1&search=Stêr+Velen&fulltext=Search&ns0=1&ns1=1&ns2=1&ns3=1&ns4=1&ns5=1&ns6=1&ns7=1&ns8=1&ns9=1&ns10=1&ns11=1&ns12=1&ns13=1&ns14=1&ns15=1]... ret e vo difaziañ se [http://br.wikipedia.org/w/index.php?title=Dibar%3AKlask&redirs=1&search=Stêr+Melen&fulltext=Search&ns0=1&ns1=1&ns2=1&ns3=1&ns4=1&ns5=1&ns6=1&ns7=1&ns8=1&ns9=1&ns10=1&ns11=1&ns12=1&ns13=1&ns14=1&ns15=1].\n:: Gwellaat a reomp evel ma c'hellomp. Ur stub evit ar pennadoù diazez [http://meta.wikimedia.org/wiki/List_of_Wikipedias_by_sample_of_articles/Absent_Articles#br_Brezhoneg] a blije din e-lec'h ar roll-se [http://meta.wikimedia.org/wiki/List_of_Wikipedias_by_sample_of_articles/Absent_Articles#br_Brezhoneg Pennadoù n'eus ket dioute]. [[Implijer:MP|MP]] 19 Gou 2011 da 09:56 (UTC)\n:: Er stadegoù, pezh a vez sellet evit gouzout hag-eñ eo sirius ur wikipedia eo an niver a wezhioù eo bet cheñchet ur pennad. Gwelloc'h ul linenn astennet meur a wezh gant ur foto, un eil linenn, difaziet a fazioù dister ur wezh pe div... eget ur pennad plantet ur wezh ha morse adreizhet. [[Implijer:MP|MP]] 19 Gou 2011 da 09:56 (UTC)\nAdtapet diwar « https://br.wikipedia.org/wiki/Dibar:MobileDiff/1011139 »


Pajenn:Morvan - Buez ar Zent, 1894.djvu/89 - Wikimammenn\nPajenn:Morvan - Buez ar Zent, 1894.djvu/89\n1 a C’houevrer\nsant ignas, eskop ha merzer\nbeza draillet ha lonket gant al loaned gouez! » Eunn hevelep setans a lakeaz kaloun ar Zant da zridal gant ar joa. « — O va Doue, emezhan, me ho trugareka abalamour m’eo plijet ganehoc’h e vijenn karget ajadennou evel Paol, hoc’h abostol. »\nEnn eur vont da Rom, Ignas a dremenaz dre gear Smirn, hag eno e velaz sant Polikarp, a ioa bet eveldhan er skol gant ann abostol sant Iann. Gant pebez karantez ec’h en em daolaz ann daou vignoun-ze ann eil etre divreac’h egile! Goulskoude, Ignas a ioa nec’het gant eunn dra : aoun en doa na vije espernet gant al loaned gouez evel m’oa bet espernet dija meur a verzer all. Pedi a reaz eta sant Polikarp ha tud fidel Smirn da c’houlenn evithan digant Doue ar c’hras ne vije ket espernet. Lavaret a eure ar memes tra da gristenien Rom enn eul lizer kaer a skrivaz d’ezho.\n« — Gant a reot, emezhan, ne d-it ket da ober gaou ouzinn enn eur c’houlenn evidon ar c’hras da veza espernet. List ac’hanon da veza debret gant al loaned evit ma’z inn da velet Doue,.. Mall am euz d’en em gaout enn ho zouez, ha va brasa ioul eo ma lammint ganen dioc’htu. N’em euz ken aoun nemed ne gredfent ket touch ouzinn, evel a zo c’hoarvezet gant merzerien all. Mes, ma ne dostaont ket, me ho heskino, hag enn eur feson bennag me rai d’ezho va dispenn ha va lonka. Pardounit d’inn, va bugale ger, me a c’hoar petra zo guella evidon. Ne glaskann nemed eunn dra, beza gant Jezuz-Krist. A hent all, ne rannket a fors evit beza devet, staget ouz ar groaz, debret gant al loaned ; ne rann ket a fors ha pa ve bruzunet va eskern, flastret va c’horf, diframmet va izili ann eil dioc’h egile. Eur vech c’hoaz eta, ne virit ket ouzinn da vont d’ar vuez ; rak Jezuz-Krist eo buez ann dud fidel... »\nSant Ignas a zigouezaz e Rom d’ann devez diveza euz ar c’hoariou skrijuz a veze great enn amzer-ze evit plijadur ar bobl. O veza en em strinket d’ann daoulin e kreiz ar gristenien a ioa bodet enn dro d’ezhan, e pedaz eur pennadik evit peoc’h ann Iliz, ha raktal goudeze e\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/89&oldid=138144 »


Diwar hor penn — Thunderbird\nPetra eo Thunderbird? Ur meziant savet evit lakaat ar posteloù da vezañ aesoc'h.\nUn arval posteloù, keleier, kaozeadenn ha deiziataer digoust ha digor e darzh eo Thunderbid. Aes eo da staliañ ha da bersonelaat. Unan eus pennaennoù Thunderbird eo arver ha bruderezh ar skoueregoù digor - an dibab-se a zo un doare da nac'hañ ar bed leun a savennoù hag a servijoù serret n'hallont ket kehentiñ kenetrezo. Fellout a ra deomp e vefe frankiz da zibab gant hor arveriaded en doare ma kehentont.\nPiv omp Ur gumuniezh a lak ar c'hehentiñ da vezañ digoust ha digor omp.


Eil quevren - Ar seizvet Chabistr - Wikimammenn\nEil quevren - Ar seizvet Chabistr\nYouen-Yan-Lois Derrien, 1779-1792 (?) (p. 94-96)\n◄ Ar c’huec’hvet Chabistr. Var an affectionou ha resolutionou, pehini eo an drede quevren eus ar veditation Ar seizvet Chabistr. Var ar Gonclusion hac ar Boquet spirituel An eizvet Chabistr. Eleac’h ma roer avisou profitabl meurbet var ar sujet eus ar meditation ►\nAR SEIZVET CHABISTR.\nVar ar Gonclusion hac ar Boquet spirituel.\nERfin eo ret conclui ar Veditation dre deir action pere a ranqueur da ober gant brassa humilite a so possibl. Ar guenta eo an action a c’hraç o trugarecât Doue eus an affectionou hac ar resolutionou en deveus roet deomp, hac eus e Vadelez hac e drugarez pere hon eus anavezet er Myster eus ar veditation... an eil eo an action a offranç, pe dre hini ec’h offromp da Zoue e vadelez hac e drugarez memes, ar maro, ar goat hac ar vertuziou eus e Vap pe gant re ec’hunissomp hon affectionou hac hon resolutionou... An drede action eo ar supplication pe dre hini e c’houlennomp ouz Doue hac er suppliomp da gommunica ouzomp ar graçou hac ar vertuziou eus e Vap, ha da rei e venediction d’hon affectionou ha d’hon resolutionou, evit ma c’hallimp o executi fidelamant : ha goudese e pedomp ivez evit an Ilis , evit hor Pastoret, hor c’herent, hor mignonet, hac ar re all, oc’h implija evit quemense an intercession eus an Itron Varia, eus an Elez hac eus ar Sent ; er fin em eus merquet penaus e tliet lavaret ar Pater noster hac an Ave Maria, pehini eo ar beden general ha necesser d’an oll Gristenien fidel.\nVar guemense oll em eus ajoutet penaus oa ret destum ur boquedic a zevotion : ha chetu amâ petra a fell din da lavaret. Ar re a vez en em bourmenet en ur Jardin gaër, ne sortiont quet laouen anezi anes quemeret en o dourn ur peder pe bemp fleuren da ober ur boquet anezo evit e chuezza hac e zouguen epad an deiz : evelse ivez hor speret o veza en em bourmenet ha discourset var ur Myster bennâc dre ar veditation, e tleomp choas unan pe zaou pe dri bouent, ar re hor bezo cafet muia d’hor gout, hac ar re bropra d’hon avançamant, evit caout memor anezo epad an deiz hac evit o c’hueza evel ur Boquet spiriruel. An dra-se ervad a vez great var al leac’h memes ma hor bez great ar veditation oc’h en em antreteni hac oc’h en em bourmen en hor part hon-unan var guemense un nebeut amser goudese.\nAdtapet diwar « https://br.wikisource.org/w/index.php?title=Eil_quevren_-_Ar_seizvet_Chabistr&oldid=122747 »\nKemm diwezhañ d'an 9 Eos 2018 da 10:06\nKemmoù diwezhañ degaset d'ar bajenn-mañ d'an 9 Eos 2018, da 10:06.


Diforc'hioù etre adstummoù "L'Heure Bretonne" - Wikipedia\nDiforc'hioù etre adstummoù "L'Heure Bretonne"\nL'Heure Bretonne (kemmañ)\nStumm eus an 7 C'hwe 2015 da 20:57\n510 okted ouzhpennet , 6 vloaz zo\nStumm eus an 7 C'hwe 2015 da 20:43 (kemmañ)\nStumm eus an 7 C'hwe 2015 da 20:57 (kemmañ) (dizober)\n'''''L'Heure Bretonne''''' a oa ur gazetenn sizhuniek broadelour breton, kazetenn [[Strollad Broadel Breizh]] e vezo adal miz Even 1940 betek miz Even 1944 mare [[Breizh_e-pad_an_Eil_Brezel-bed|dalc'hidigezh Breizh gant an Alamanted]].\nBet e voe ur gendalc'hadenn d'ar gazetenn [[Breiz Atao]]. Divyezhek e oa ar gazetenn gant testennoù en Galleg hag en Brezhoneg. Liammet e oa gant ur gevredigezh anvet [[Kevar]] savet gant lennerien ar gazetenn l'Heure bretonne. Bruderezh a oa er gazetenn alies er bajenn gentañ a-benn brudañ Kevar hag a oa staliet e Pariz.\n== Istor l'Heure bretonne ==\n===== Krouidigezh =====\nL'Heure bretonne a zo bet krouet gant [[Frañsez Debauvais]] hag [[Olier Mordrel]], da-heul ar c'hendalc'h a oa bet dalc'het e [[Pondi]] d'an [[3 a viz Gouere]] [] : kannad [[Strollad Broadel Breizh]] a oa.\nGant aotre an Ac'huber alaman o klask seveniñ ur bolitikerezh evit minorelezhioù bro C'hall a-benn gwanaat ar Stad C'hall e oa bet moullet he niverenn gentañ. War-bouez gwaskerelloù-tro ar gazetenn ''[[L’Ouest-Éclair]]'' e vezo graet, e [[Roazhon]], d'ar [[14 a viz Gouere]] [] hag ingalet digoust e [[Breizh]] a-bezh.\n===== L'Heure bretonne ha Vichy =====\nHanter-hent e glaske chom ar gazetenn da geñver tagañ gouarnamant Vichy dreist-holl dre levezon Raymond Delaporte. Adal ar bloavezh e grog ar gazetenn l'Heure bretonne da vont war fonusa gant e dagadennoù a-enep gouarnamant Vichy.\n== Doare skridoù l'Heure bretonne ==\n* Enep Yuzev\n* Difenn ar ouenn brezhon\n* Enep Vichy\nAr c'hentañ niverenn embannet d'ar 14 a viz Gouere 1940 a ziskler gant an titl " Breizh a vez ofisiel bremañ" ouzhpennet e vez en destenn ez eo « Anavezet dindan ur stumm ofisiel gant pennadurezhioù Alamagn ar vro dre ma z'eus bet krouet ganto ur post a gouarnour da Vreizh...».\nAdtapet diwar « https://br.wikipedia.org/wiki/Dibar:MobileDiff/1618609 »


Pajenn:Marigo - Buez ar Saent.djvu/352 - Wikimammenn\nPajenn:Marigo - Buez ar Saent.djvu/352\nSant Bernardin a Sieen.\nsou Doue, hac e vrassa pligeadur oa repeli goudeze d’ar vugale-all ar pez en devoa clevet.\nEn ur ober e studi, e cundue ur vuez quen humbl, quer modest ha quen devot ma oa caret gant au oll scolærien, ha respetet en hevelep-fæçoun na grede nicun lavaret en e bresanç ur goms fall, na memes coms ebet re libr. Ne vanque devez ebet da vont da visita ur chapel devot d’an Itron Varia, en ur lavaret e yee da velet e væstres vad, ha bep sadorn e yune en he enor.\nD’an oad a uguent vloas en em lequeas da servicha ar beaurien clàn. E spaç pevar miz ma padas ar vocen er guær a Sieen, e chomme nos deiz eharz gueleou a re glàn, oc’h o servicha, o c’honsoli, o sicour da vervel ervad, hac o sebelia. Goudese e antreas en Urz Sant Frances. Ar Religius santel-mâ a gare quement an humiliationou ma oa joaüs da veza dispriget, rebutet hac injuriet. O veza bet cacet undeiz da guestal dre guær gant ur Religius-all, bugale divergont, en em lequeas da deul meïn var o lerc’h; ar Sant-mâ o velet en em fache e gompaignun , a lavaras dezàn : va breur, lesomp ar vugale-ze ; hon disqui a reont da c’hounit an eê are ar vertuz a batiantet.\nPræseg a reas er c’hæriou principal eus an Italy gant quement a froues ma oue remerquet ur cenchamant admirabl etouez an oll, ha cals a gonversionou burzudus ha miraculus. Ne oa quet guelet abaoue an ebestel ur predicator puissantoc’h e comsou hac en euvrou. Ar re o devoa madou goall-acquisitet o restitue ; an adversourien vrassa en em unane ; ar re avaricius a zigore o zènsoriou evit o distribui gant larguentez d’ar beaurien.\nAr predicator bras-mâ, ouspen m’en devoa en e galon ur garantez ardant evit Jesus-Christ, en devoa ive bepret en e c’henou an hano santel a Jesus ; ha mar boa quer puissant ha quen effedus e bedennou hac e bredicationou, ez oa dre ne c’houlenne netra digant Doue, en e bedennou na digant e auditoret en e Sarmoniou, nemet en hano a Jesus.\nO veza bet graet commisser eus an Douar Santel, ha gardien eus a gouent Bethleem, e labouras eno\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/352&oldid=134468 »


Traudl Junge (ganet Gertraud Humps d'ar 16 a viz Meurzh 1920 e München ha marvet d'an 10 a viz C'hwevrer 2002 e München), a voe sekretourez prevez Adolf Hitler etre 1942 ha 1945.\nA-raok dont da vezañ sekretourez e studias ar c'henwerzh e München. E miz Gwengolo 1942 e voe degemeret evel sekretourez e kañsellerezh ar Reich ha d'an 30 a viz Genver 1943 e teuas da vezañ sekretourez prevez Hitler. E 1943 e timezas gant an ofiser SS Hans-Hermann Junge (1914–1944), hag a varvas e-pad ma oa o vrezeliñ. Hi eo a vizskrivas testamant Hitler er Führerbunker e Berlin d'an 30 a viz Ebrel 1945. Kuitaat a reas ar bunker d'ar 1añ a viz Mae, asambles gant Wilhelm Mohnke, Hans Baur (levier prevez Hitler), Hans Rattenhuber (penn ar Reichssicherheitsdienst), ar sekretourezed Gerda Christian hag Else Krüger, Constanze Manziarly (bouedreolier Hitler), hag Ernst-Günther Schenck. E 1945 e voe prizoniadez en URSS, ma vevas gant un ofiser rusian. E 1946 e tec'has war-du Bavaria, ma voe harzet. Dieubet e voe e 1947, hag adstagañ a reas gant he micher sekretourez ha kazetennerez. Hec'h eñvorennoù a skrivas a-raok mervel e 2002.\nTraudl Junge a weler e penn-kentañ hag e dibenn ar film Der Untergang (2004). Er film ez eo an aktorez Alexandra Maria Lara a c'hoari he ferzh.\nAdtapet diwar « https://br.wikipedia.org/w/index.php?title=Traudl_Junge&oldid=1924753 »


Baleadenn a-hed ar stêr Marne: al luc’hskeudennoù! – An ti da vont war-raok gant ar Brezhoneg\nBaleadenn a-hed ar stêr Marne: al luc’hskeudennoù!\n17 Even 2019 17 Even 2019 ~ kevredigezh Ti ar brezhoneg\nDisadorn d’ar 15 a viz Even hon eus aozet gant Herve ur valeadenn a-hed ar stêr Marne. Kuitaet hon eu ti-gar Neuilly Plaisance war-do 10e ha kroget ganeomp ur bourmenadenn a-hed an deiz…\nHever n’eus kontet deomp istor kêr Neuilly Plaisance ha hini Neuilly sur Marne. Graet hon eus ehanoù evit komz diwar-benn an endro ha dreist-holl pouez an dourioù-beuz spontus ar bloavezhioù tremenet…\nTreuzet hon eus ar c’hanol evit mont da vale war an enezenn “Uhel” (la Haute Île). Un digarez evidom da estlammiñ ouzh ar skluzoù.\nDremmvro an enezenn a zo tamm pe damm heñvel ouzh hini ar janglenn a-wechoù…\nBewech ma vefe graet un ehan ganeomp e oa un digarez evit lenn istorioù fentus Hever Lossec “Ma Doue benniget”!\nDesket hon eus lenn ur gartenn hag ober gant anvioù ar pevar avel e brezhoneg ha disrkivañ penaos mont war-zu ul lec’h resis.\nHerve, marvailher ar strollad!\nAr strollad, bamet penn da benn e tal braventez an natur!\nPoent deomp debriñ un tamm ha kontañ muioc’h a istorioù farsus a-raok adkemer an hent!\nDiaez krediñ emaomp e banlev Pariz, neketa?\nUn alarc’h hag he babig…\nUn ehan oc’h evañ ur banne kafe a-raok kenderc’hel gant ar valeadenn…\nHag a-daol trum e vez graet un ehan evit divizout diwar-benn ar yezhadur!\nPiv eo an dud pinvidik o vevañ en ul lec’h ken bras ha kaer?\nUn arbenn dic’hortoz! Ur plac’h ha n’en doa moarvat biken klevet kement a dud o komz ur yezh ken iskis etrezo…\nRet eo bet dezhi selaou ar strollad o kontañ fentigelloù e brezhoneg, avat!\nUr c’hontour a-zoare, me lâr deoc’h!\nM’ho peus c’hoant pleustriñ war ar yezh, c’hoarzhin, ober sport, dizoloiñ lec’hioù dianavezet ha marzhus, ha paboriñ e brezhoneg, kemerit perzh en abadennoù, baleadennoù, c’hoarioù aozet gant Ti ar Brezhoneg, an ti da vont war-raok gant ar brezhoneg!\nGeriaoueg / Vocabulaire\nEhan: pause, escale\nKanol, (ar/ur) c’hanol: canal, (le/un) canal\nAr pevar avel: les points cadinaux\n(ar/ur) marvailher, (ar/ur c’hontour) kontour: (le/un) conteur\nLabous-ed, evn-ed: oiseau-x\nDour-ioù beuz: inondation-s\nTro-ioù bale: randonnée-s\nNorzh, hanternoz: nord\nSu, kreisteiz: sud\nKornôg, kuzh-heol: ouest\nReter, sav-heol: est\nKerezenn: une cerise\nAn tu kleiz: à gauche\nAn tu dehou: à droite\nFentigell-où, farsadenn-où: blague-s\n‹ PreviousBaleadenn war roudoù an Dispac’h Bras\nNext ›Kantved ar sklerijennoù gant Christine


Buhez ar Sent/1912/Melani - Wikimammenn\nBuhez ar Sent/1912/Melani\n◄ Malo Melani Per-Mari-Loeiz Chanel ►\nEun den koz eus Bro-Wened, o vezan kollet e vab, a lavaras d’e vignoned : « Douget korf ar pôtr-ze d’an den santel Melani : fizianz am eus e roio d’ezan ar vue, hen hag a brezek an Doue beo. »\nAr c’horf a oe douget d’ar zant ; an tad a deuas d’e heul hag a lavare, an daerou en e zaoulagad : « O den mat, kredi ran ho peus galloud da rei ar vue d’am mab. » An dud a oa diredet da heul ar Gwenedour a harpe e beden.\nSant Melani a zizroas warneze : « O Gwenediz, da betra ober miraklou dirakoc’h en hano Jezuz-Krist, pa n’eo ket mat d’ec’h kredi ennan ? »\nEn amzer-ze c’hoaz, Gwenediz, kouls lavaret holl, a oa paganed. Ar bobl a respontas : « Ma lakes ar vue da zont er bugel-ze, neuze ni gredo holl en Doue a brezegez. »\nMelani a bedas, a reas sin ar groaz war galon ar c’hrouadur, hag ar c’hrouadur a vevas. Ar bobl, sebezet, a youc’has raktal : « Awalc’h eo ! Ni a gred holl en Doue Melani ! » Hag en gwirione, nebeut amzer goude, ar zant en devoe ar blijadur da vadezi, kouls lavaret, kement hini a oa bet test eus e virakl.\nWar-dro ar bla 490, Melani a bignas war gador eskob Roazon. Den ebet ne ouie gonid an dud eveltan.\nAdtapet diwar « https://br.wikisource.org/w/index.php?title=Buhez_ar_Sent/1912/Melani&oldid=35167 »\nKemmoù diwezhañ degaset d'ar bajenn-mañ d'an 24 Ebr 2012, da 16:06.


Edward James Roye (3 a viz C'hwevrer 1815 - 11 a viz C'hwevrer 1872) a oa ur politikour eus Liberia, bet prezidant ar vro.\nGanet e oa bet e Newark (Ohio, Stadoù-Unanet). Dre ma oa pinvidik e dad, perc'hennet gantañ douaroù en Indiana hag en Illinois, e c'hellas Roye mont d'ober studioù uhel. Divroañ a reas da Liberia e 1846 hag ober kenwerzh eno.\nDilennet e voe da brezidant e 1869. Pa grogas gant e garg d'an 3 a viz Genver 1870 e oa ar vro en un enkadenn ekonomikel. Mont a reas Roye da Londrez evit ober amprestoù a-benn seveniñ ur programm sevel hentoù ha skolioù en e vro. Digreskiñ a reas an ezporzhiañ produioù abalamour da gevezerezh broioù all er c'henderc'hiñ kafe pe sukr. Dibosupl e voe da Liberia resteurel an arc'hant d'ar bankoù saoz ha tizhet e voe ar vro gant ar resediñ.\nTennet e voe e garg digantañ d'ar 26 a viz Here 1871. Ur marv trumm a gavas d'an 11 pe d'an 12 a viz C'hwevrer 1872 : pe e voe lazhet, pe e veuzas.\nAdtapet diwar « https://br.wikipedia.org/w/index.php?title=Edward_James_Roye&oldid=1782618 »


Llanllugan - Wikipedia\nLlanllugan zo ur gêriadenn vihan eus Kembre, e hanternoz Powys, e Sir Drefaldwyn kozh. E kumuniezh Dwyriw emañ, er mervent da Llanfair Caereinion hag en hanternoz da gêr Y Drenewydd. Er Grennamzer e oa e kantrev Cedewain.\nNe ouzer ket gwall vat petra eo an anv llugan a gaver en anv-lec'h-se. Marteze ez eo un adstumm eus anv santez Lluan.\nUr manati bihan a voe savet e Llanllugan e dibenn an XIIvet kantved. Meneg zo eus ar manati-se e skridoù Gerallt Gymro ha Dafydd ap Gwilym. Ur manati sistersian e oa, ha savet e voe gant Maredudd ap Rhobert etre 1170 ha 1190.\n(en) Church of Saint Mary, Llanllugan, e lec'hienn Clwyd-Powys Archaeological Trust\nAdtapet diwar « https://br.wikipedia.org/w/index.php?title=Llanllugan&oldid=1669757 »\nKemmoù diwezhañ degaset d'ar bajenn-mañ d'an 28 Her 2015, da 19:35.


Buhez ar Sent/1912/Lusia - Wikimammenn\nBuhez ar Sent/1912/Lusia\n◄ Korantin Lusia Yan Diarc’hen ►\nGwerc’hez ha merzerez\nLusia a zo ganet en kêr Sirakus, er Sisil ; he zud a oa pinvidik hag a ligne uhel. N’he devoa nemet pevar bla pa varvas he zad. Adalek he yaouankiz, e oa douget d’ar beden, ha n’he devoa ken aked nemet da viret he c’halon net a bec’hed. Meur a zijentil a deuas d’he goulenn evit pried ; unan aneze a blijas d’he mamm Eutychia, ha houman, hep lavaret netra d’he merc’h, a roas he ger. Mes Lusia he devoa eur zonj-all ; grêt he devoa le da chom bepred gwerc’hez ; pedi a reas eta he mamm da c’hortoz, en eul lavaret d’ezi e oa c’hoaz re yaouank, ha n’he devoa ken c’hoant nemet da chom ganti.\nHag e roas urz d’he c’has d’eun ti fall evit ma vije dizenoret. Mes petra eo galloud an dud hag an ifern unanet, en kichen galloud an Otrou Doue ? Ar zantez a deuas da vezan evel eur garreg, ha kaer e oe jachan warnezi, ne oe-ket gallet he finval d’ober d’ezi mont el lec’h ma oa c’hoant d’he c’has.\nAr gouarner digalon a lavaras neuze c’houezan eun tân bras endro d’ezi. Doue he diwallas ive diouz an tan. Et er-mêz anezan e-unan, ar gouarner a roas urz d’he dibennan.\nAr c’hoantegeziou direiz hag ar sonjezonou fall n’int pec’hed nemet pa bleg ar volonte d’eze.\nAr pez a dremen er c’horf, en despet d’an den, ne vir ket outan da vezan divastar ; evelse, ar pez a dremen er spered, en despet d’an den, ne vir ket outan, kennebeut, da vezan glan.\nGoulenn a rêd, eun de, digant eul leanez a Urz santez Berc’hed, abadez en Wastena, er Sued, ha n’he dije ket, a-wechou, a zonjezonou fall.\nHouman, o tiskouez al lapoused a nije ’us d’he fenn, a lavaras : « Ha goest omp, emezi, da viret oute da nijal el liorz-man ? Nan, n’eo ket ’ta. Miret a c’hallomp oute, avat, d’ober o neziou en hon gwe. Evelse, kaer hon devo klask he diarbenn, eur frouden fall bennak, eun de pe de, a c’hall treuzi hon spered, mes goest omp da deurel aneze er-mêz, kerkent, hep rei amzer d’eze da labean hon eneo. »\nEvit en em viret diouz ar zonjezonou fall, eo mat pedi ar Werc’hez, mamm ar c’hlanded, hag en em rei d’al labour. An douar a chom hep bezan labouret a deu da vezan karget a zrez hag a spern ; evelse, spered an den, ma chom dîbreder, a deu da vezan karget a zonjezonou fall.\nAdtapet diwar « https://br.wikisource.org/w/index.php?title=Buhez_ar_Sent/1912/Lusia&oldid=38412 »\nKemmoù diwezhañ degaset d'ar bajenn-mañ d'an 9 Gou 2012, da 10:12.


1 Jakez, servijer Doue hag an Aotrou Jezuz-Krist, d'an daouzek meuriad a zo stlabezet: Salud!\nTemptadurioù hag amprouennoù\n2 Va breudeur, sellit evel ul levenez vras ouzh an temptadurioù a bep seurt en em gav ganeoc'h,\n3 o c'houzout penaos amprouenn ho feiz a laka ar basianted da sevel ennoc'h.\n4 Ha ra zeuio ar basianted da gas hec'h oberenn da benn, evit ma viot peurvat ha peurc'hraet hep netra o vankout deoc'h.\n5 Ma vank furnez da unan bennak ac'hanoc'h, ra c'houlenno anezhi digant Doue a ro d'an holl gant largentez hep rebech, hag e vo roet dezhañ.\n6 Met ra c'houlenno gant feiz, hep douetiñ, rak an hini a zouet a zo heñvel ouzh houl ar mor a zo keflusket gant an avel ha taolet amañ hag ahont.\n7 Un hevelep den ne zle ket gortoz resev un dra bennak digant an Aotrou,\n8 daouhanteret eo e ene ha kildro eo en e holl hentoù.\n9 Ra gavo gloar ar breur a stad izel pa vez uhelaet,\n10 met an hini pinvidik pa vez izelaet, rak tremen a raio evel bleuñv ar geot.\n11 Kerkent hag eo savet an heol gwrezus, eo disec'het ar geot, eo kouezhet o bleuñv, hag eo kollet kaerder o neuz. Evel-se e weñvo ar pinvidig en e hentoù.\n12 Eürus an den a c'houzañv an temptadur, rak goude bezañ bet amprouet, e resevo ar gurunenn a vuhez en deus prometet an Aotrou d'ar re a gar anezhañ.\n13 Pa vez temptet, arabat da zen lavarout: Doue eo a dempt ac'hanon. Rak Doue ne c'hell ket bezañ temptet gant an droug, hag e-unan ne dempt den.\n14 Met pep hini a zo temptet pa'z eo tennet hag hoalet gant e wallyoul e-unan.\n15 Hag ar wallyoul, p'he deus koñsevet, a c'han ar pec'hed. Hag ar pec'hed, pa'z eo kaset da benn, a c'han ar marv.\n16 Va breudeur karet-mat, na vezit ket touellet,\n17 pep gras dispar ha pep donezon peurvat a zeu eus an nec'h hag a ziskenn eus Tad ar sklêrijenn, na vez ennañ kemmadur ebet na skeud a cheñchamant.\n18 Hor c'hrouet en deus hervez e volontez gant komz ar wirionez, evit ma vefemp evel ar c'hentañ frouezh eus e grouadurien.\nBezit oberourien ar gomz\n19 Evel-se va breudeur karet-mat, ra vo pep den buan da selaou, gorrek da gomz, ha gorrek da gounnariñ,\n20 rak kounnar an den ne beurc'hra ket reizhder Doue.\n21 Setu perak distaolit pep loustoni ha pep direizh o tont eus an drougiezh, ha degemerit gant douster ar gomz a zo bet plantet ennoc'h hag a c'hell saveteiñ hoc'h eneoù.\n22 Bezit oberourien eus ar gomz, ha na vezit ket selaouerien hepken oc'h en em douellañ hoc'h-unan.\n23 Rak mard eo unan bennak ur selaouer eus ar gomz ha nann un oberour, eo heñvel ouzh un den a sell ouzh e zremm naturel en ur melezour;\n24 en em sellout a ra, hag ez a kuit oc'h ankounac'haat kerkent penaos e oa.\n25 Met an hini en devo sellet gant evezh ouzh al lezenn beurvat a frankiz, hag en devo kendalc'het hep bezañ ur selaouer ankounac'haus, met ur sevener eus an oberennoù, hennezh a vo eürus er pezh en devo graet.\n26 Mar soñj unan bennak ac'hanoc'h bezañ relijius ha ne vestroni ket e deod met touellañ a ra e galon, relijion an den-se a zo didalvez.\n27 Ar relijion glan ha dinamm dirak Doue hon Tad, eo gweladenniñ an emzivaded hag an intañvezed en o glac'har, hag en em virout pur diouzh saotroù ar bed.\nArabat ober van ouzh diavaezioù an dud\n1 Va breudeur, ra vo ar feiz hoc'h eus en hon Aotrou glorius Jezuz-Krist diuntuek e-keñver diavaezioù an dud.\n2 Rak mar deu en ho podadeg un den gant ur walenn aour ha dilhad kaer, ha mar deu ivez e-barzh ur paour gant dilhad dister,\n3 hag o sellout ouzh an hini a zoug an dilhad kaer, e lavarit dezhañ: Azez amañ en ul lec'h mat, hag e lavarit d'ar paour: En em zalc'h aze ez sav, pe: Azez amañ e traoñ skabell va zreid,\n4 ha ne rit ket van ouzh diavaezioù an dud e-touez ac'hanoc'h, ha n'oc’h ket deuet da vezañ barnerien gant soñjezonoù fall?\n5 Selaouit, va breudeur karet-mat, ha Doue n'en deus ket dibabet ar re baour eus ar bed-mañ, pinvidik er feiz, hag heritourien ar rouantelezh en deus prometet d'ar re a gar anezhañ?\n6 C'hwi er c'hontrol, disprizañ a rit ar paour! N'eo ket ar re binvidik ar re a wask ac'hanoc'h hag a stlej ac'hanoc'h dirak al lezioù-barn?\n7 N'int ket ar re a vallozhont an anv kaer a zo bet galvet warnoc'h?\n8 Mar peurc'hrit al lezenn roueel hervez ar Skritur: Karout a ri da nesañ eveldout da-unan, e rit mat,\n9 met mar grit van ouzh diavaezioù an dud, e rit ur pec'hed, o vezañ tamallet gant al lezenn da vezañ torrerien anezhi.\n10 Rak piv bennak en devo miret an holl lezenn, mar deu da bec'hiñ en ur poent hepken, a vez kablus e-keñver an holl.\n11 Rak an hini en deus lavaret: Ne ri ket a avoultriezh, en deus ivez lavaret: Ne vuntri ket. Neuze ma ne rez ket a avoultriezh met mar drouklazhez, e teuez da vezañ un torrer eus al lezenn.\n12 Evel-se, komzit ha grit evel tud hag a zle bezañ barnet dre lezenn ar frankiz,\n13 rak ar varn a zo hep truez evit an hini n'en devo ket bet trugarez. Met an drugarez a drec'h war ar varn.\nAr feiz hep an oberoù\n14 Va breudeur, da betra e talvfe d'un den lavarout en deus ar feiz ma n'en deus ket an oberoù? Ar feiz-se, hag e salviñ a raio?\n15 Mard eo ur breur pe ur c'hoar en noazh o vankout dezho ar boued pemdeziek,\n16 ha mar lavar unan bennak ac'hanoc'h dezho: It e peoc'h, en em dommit ha debrit ho kwalc'h, ha ma ne rofec'h ket dezho ar pezh o deus ezhomm evit ar c'horf, da betra e servijfe kement-se?\n17 Evel-se emañ gant ar feiz, ma n'he deus ket oberoù, marv eo enni hec'h-unan.\n18 Met unan bennak a lavaro: Te ac'h eus ar feiz, ha me am eus an oberoù. Diskouez din da feiz hep da oberoù, ha me a ziskouezo dit va feiz dre va oberoù.\n19 Krediñ a rez ez eus un Doue hepken, mat a rez. An diaouled a gred ivez kement-se hag e krenont.\n20 Ha fellout a ra dit anavezout, o den aner, ez eo marv ar feiz hep an oberoù?\n21 Abraham hon tad, hag-eñ ne voe ket reishaet dre an oberoù pa ginnigas Izaak e vab war an aoter?\n22 Gwelout a rez penaos e laboure e feiz gant e oberoù, ha penaos dre e oberoù eo e teuas da vezañ peurvat e feiz.\n23 Evel-se e voe sevenet ar pezh a lavar ar Skritur: Abraham a gredas Doue, ha kement-se a voe kontet dezhañ da reizhder; hag e voe anvet mignon Doue.\n24 Gwelout a rit eta ez eo an den reishaet dre an oberoù ha nann dre ar feiz hepken.\n25 En hevelep doare Rahab ar c'hast, hag-eñ ne voe ket reishaet dre an oberoù pa zegemeras ar gannaded ha pa lakaas anezho da vont kuit dre un hent all?\n26 Evel ma'z eo marv ar c'horf hep ar spered, evel-se eo marv ar feiz hep an oberoù.\n1 Va breudeur, gant na vo ket en ho touez kalz a gelennerien, o c'houzout e teuio warnomp ur varnedigezh garvoc'h.\n2 Strebotiñ a reomp holl e meur a dra. Ma'z eus unan bennak ha ne strebot ket pa gomz, un den peurvat eo, un den a c'hell kabestrañ ivez e gorf a-bezh.\n3 Setu e lakaomp gweskennoù e genoù ar c'hezeg evit o lakaat da sentiñ ouzhimp, hag e troomp du-mañ ha du-hont o c'horf a-bezh.\n4 Setu c'hoazh, al listri hag a zo ken bras ha bountet gant avelioù nerzhus, a zo troet du-mañ ha du-hont gant ur stur bihan-meurbet el lec'h ma fell d'ar sturier.\n5 Evel-se an teod a zo ivez un ezel bihan, hag en em c'hwezh a draoù bras. Sellit penaos un tan bihan a c'hell enaouiñ ur goadeg vras.\n6 An teod ivez a zo un tan, ur bed a zireizhder. An teod a zo lakaet e-touez hon izili, o saotrañ ar c'horf a-bezh hag oc'h entanañ doug ar vuhez, o vezañ entanet e-unan gant ar gehenn.\n7 Rak pep seurt loened gouez, laboused, stlejviled ha loened-mor a vez doñvaet hag a zo bet doñvaet gant an den,\n8 met den ebet ne c'hell doñvaat an teod, un droug eo na c'heller ket trec'hiñ, leun eo a vinim marvel.\n9 Gantañ e vennigomp Doue an Tad, ha gantañ e villigomp an dud a zo bet graet hervez skeudenn Doue.\n10 Eus an hevelep genoù e teu ar vennozh hag ar vallozh. Arabat eo, va breudeur, e vefe an traoù evel-se.\n11 Hag-eñ e taol ur feunteun dre an hevelep digor dour dous ha dour c'hwerv?\n12 Va breudeur, hag-eñ e c'hell ur wezenn-fiez reiñ olivez, pe ur winienn reiñ fiez? Evel-se feunteun ebet ne c'hell reiñ dour sall ha dour dous.\nAr furnez wirion\n13 Ha bez' ez eus en ho touez un den fur bennak ha skiantek? Ra ziskouezo e oberoù o tont eus ur gundu vat gant douster ar furnez.\n14 Met mar hoc'h eus ur gred c'hwerv hag ur c'hoant a dabut en ho kalon, na dennit ket gloar ha na lavarit gaou ebet a-enep ar wirionez.\n15 Hounnezh n'eo ket ar furnez a zeu eus an nec'h, met douarel eo, kigel, diaoulek.\n16 Rak e-lec'h m'emañ ur gred c'hwerv hag ur c'hoant a dabut, ez eus trubuilh ha droug a bep seurt.\n17 Met ar furnez eus an nec'h a zo da gentañ glan, goude peoc'hiek, habask, poellek, leun a drugarez hag a frouezh mat, diuntu hag hep pilpouzerezh.\n18 Frouezh ar reizhder a zo hadet er peoc'h evit ar re en em ro d'ar peoc'h.\nPlegit eta da Zoue\n1 A-belec'h e teu en ho touez an emgannoù hag an tabutoù? Ha n'eo ket eus ho kwallyouloù a ra brezel en hoc'h izili?\n2 C'hoantaat a rit ha ne resevit ket. Muntrerien oc'h ha gwarizius, ha ne c'hellit ket kaout ho kwalc'h. Tabutal a rit hag en em gannañ, ha koulskoude ne resevit netra o vezañ ne c'houlennit ket.\n3 Goulenn a rit ha ne zegemerit ket, dre ma c'houlennit fall, evit seveniñ ho kwallyouloù.\n4 Tud ha maouezed avoultr, n'ouzoc'h ket ez eo karantez ar bed enebiezh ouzh Doue? An neb eta a fell dezhañ bezañ mignon d'ar bed en em ra enebour da Zoue.\n5 Ha soñjal a rit e lavar ar Skritur en aner penaos sevel a ra gwarizi gant ar Spered a zo o chom ennomp?\n6 Er c'hontrol reiñ a ra ur c'hras vrasoc'h, setu perak e lavar: Doue a harp ouzh ar re ourgouilhus, met reiñ a ra gras d'ar re uvel.\n7 Plegit eta da Zoue, harpit ouzh an diaoul, hag e tec'ho diouzhoc'h.\n8 Tostait ouzh Doue hag e tostaio ouzhoc'h. Pec'herien, naetait ho taouarn, tud a ene daouhanteret, glanait ho kalonoù.\n9 Merzit ho reuzeudigezh, bezit er c'hañv ha gouelit, ra vo troet ho c'hoarzh e kañv hag ho levenez e tristidigezh.\n10 En em izelait dirak an Aotrou, hag ec'h uhelaio ac'hanoc'h.\n11 Breudeur, na zroukkomzit ket an eil eus egile. An hini a zroukkomz eus e vreur pe a varn e vreur, a zroukkomz eus al lezenn hag a varn al lezenn. Hogen mar barnez al lezenn, n'out ket ur mirer eus al lezenn met ur barner.\n12 N'eus nemet ul lezennour, an Hini a c'hell salviñ ha koll; te avat piv out, te hag a varn ar re all?\n13 Bremañ, deoc'h-c'hwi ar re a lavar: Mont a raimp hiziv pe warc'hoazh d'ar gêr-mañ-gêr, hag e tremenimp eno ur bloavezh da werzhañ ha da c'hounit,\n14 n'ouzoc'h ket petra a vo warc'hoazh. Rak petra eo ho puhez? N'eo nemet ur vogedenn en em ziskouez evit un nebeud amzer hag a dec'h goude-se.\n15 Kentoc'h e tlefec'h lavarout: Mar fell d'an Aotrou, e vevimp hag e raimp an dra-mañ pe an dra-se.\n16 Met bremañ e fougeit en ho lorc'hentez! Pep fouge eus ar seurt-se a zo fall.\n17 An hini eta a oar ober ar mad ha n'en gra ket, a bec'h.\nKemenn d'ar binvidien\n1 Deoc'h-c'hwi bremañ, tud pinvidik, gouelit ha laoskit kriadennoù en abeg d'ar gwalleurioù a ya da gouezhañ warnoc'h.\n2 Ho pinvidigezhioù a zo breinet, ho tilhad a zo debret gant ar preñved,\n3 hoc'h aour hag hoc'h arc'hant a zo merglet, hag ar mergl anezho a sav e testeni a-enep deoc'h hag a zebro ho kig evel un tan. Dastumet hoc'h eus un teñzor evit an deizioù diwezhañ.\n4 Setu, krial a ra gopr al labourerien o deus medet en ho parkeier, hag hoc'h eus dalc'het, ha kriadennoù ar vederien a zo deuet betek divskouarn Aotrou an armeoù.\n5 Bevet hoc'h eus er blijadurezh hag en dudi war an douar, hag oc'h en em leuniet evel e deiz an aberzhoù.\n6 Barnet ha muntret hoc'h eus an den reizh, ha n'en deus ket harzet ouzhoc'h.\nGortozit gant pasianted donedigezh an Aotrou\n7 Breudeur, gortozit gant pasianted donedigezh an Aotrou. Setu, al labourer-douar a c'hortoz gant pasianted frouezh prizius an douar, betek m'en devo resevet glav ar gentañ amzer hag hini an diwezhañ amzer.\n8 C'hwi ivez, gortozit gant pasianted ha kreñvait ho kalonoù, rak donedigezh an Aotrou a zo tost.\n9 Breudeur, na glemmit ket an eil a-enep egile, gant aon na vefec'h kondaonet. Setu, ar barner a zo e-tal an nor.\n10 Va breudeur, kemerit evit skouer a boan hag a basianted ar brofeded o deus komzet en anv an Aotrou.\n11 Setu, e tisklêriomp benniget ar re o deus gouzañvet poanioù. Klevet hoc'h eus komz diwar-benn pasianted Job, hag ec'h anavezit an diwezh en deus roet an Aotrou dezhañ, rak an Aotrou a zo leun a drugarez hag a druez.\n12 Dreist-holl, va breudeur, na douit ket, na dre an neñv, na dre an douar, na dre le all ebet. Met ra vo ho ya, ya, hag ho nann, nann, gant aon na gouezhfec'h er gondaonidigezh.\nPedenn ar feiz; an oleviadur\n13 Ha poaniet e vefe unan bennak en ho touez? Ra bedo. Hag el levenez e vefe unan bennak? Ra gano kantikoù.\n14 Ha klañv e vefe unan bennak en ho touez? Ra c'halvo henaourien an Iliz, ha ra bedo ar re-mañ evitañ oc'h oleviñ anezhañ gant eoul en anv an Aotrou.\n15 Pedenn ar feiz a saveteo ar c'hlañvour hag an Aotrou en adsavo, ha mar en deus graet pec'hedoù, e vint pardonet dezhañ.\n16 Anzavit ho faotoù an eil d'egile ha pedit an eil evit egile, evit ma viot yac'haet. Pedenn c'hredus an den reizh he deus ur galloud bras.\n17 Elia a oa un den techet d'an hevelep gwanderioù ganeomp. Pediñ a reas start na gouezhfe ket a c'hlav, ha ne gouezhas ket a c'hlav war an douar e-pad tri bloaz ha c'hwec'h miz.\n18 Goude-se e pedas a-nevez, hag an neñv a roas glav, hag an douar a daolas e frouezh.\n19 Breudeur, mar pella unan bennak ac'hanoc'h diouzh ar wirionez ha mar deu unan all d'e zegas enni,\n20 ra ouezo penaos an hini en devo degaset ur pec'her diouzh hent an errol, a salvo un ene eus ar marv hag a c'holoio pec'hedoù e-leizh.


Hervez Hervé Abalain ː mourz, e gwenedeg ː gleb, fank; ha car / ker ː kêriadenn.\nMelestradurezh: krouet e voe ar gumun e 1790. Gant al lezenn eus an 23 a viz Eost 1790 e voe lakaet e kanton Pleuwigner; e Bann an Alre e oa; miret ha brasaet e voe kanton Pleuwigner e 1801 gant al lezenn eus an 8 pluviôse an IX (28 a viz Genver 1801), dezhi an titl loi portant réduction du nombre de justices de paix; lakaet e voe Kamorzh en Arondisamant an Oriant bet krouet e 1800,.\n142 waz eus ar gumun a gollas o buhez abalamour d'ar brezel, d.l.e. 5,06 % eus he foblañs e 1911.\nFuzuilhet e voe ur milour breizhat bet o vevañ er gumun gant al lu gall d'an 13 a viz Mae 1915.\nIliz Sant Sane\nChapel Sant Goal\nFrançois Marie Bihouise (10 a viz Gouere 1878 e Kamorzh-13 a viz Mae 1915), bet fuzuilhet evit drouklazhadenn gant al Lu gall e-pad ar Brezel-bed kentañ, met hervez Loeiz Herrieu, en deus ar boled rifet skoaz an ofisour hepken, hemañ a veze alies doc'h atahiniñ ar soudard-se (...) hag é kennig koll dezhoñ. Da zek eur noz ema barnet Bihouez d'ar marv ha d'un eur da vintin ema diskaret, daouzek tenn ennañ.\nLa commune de Camors du milieu du XIXe siècle à la fin du XXe siècle, Jean Evano ha Martine Lambert, levrenn 1, 2013 ; levrenn 2, 2017\nAdtapet diwar « https://br.wikipedia.org/w/index.php?title=Kamorzh&oldid=1972912 »


Pajenn:Morvan - Kenteliou hag istoriou a skuer vad evit ar Vretoned, 1889.djvu/296 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/296\nEtre daou Godig a droe ato he inkin, ha pa na veze ket he lesvam var al leac’h e rea eur c’hraf bennag en he dillad, rag eur burzud oa ne deant ket a damou keit he lezet ep rei dezhi re nevez.\nEun nosvez, e mis meurs, Fant hag ar ruzig (ar mab a ioa bet leshanvet evelse abalamour d’he vleo ruz) en em lakeas goaz eget biscoas var buez ar vinorez paour. Cas a rejont ar grisderi bete bihanaat an tam bara du a roent dezhi bemdez evit poan he dervez. Godig en em dennas da dal he guele evit cuzet he daelou. Eno stouet var an douar gleb, he daouarn e croas ganthi var he inkin muia caret, e chomas pell da bidi.\nN’oa trouz ebet mui en ti ; Fant hag ar ruzig a ioa cousket, ha Godig a bede ato. Souden e reaz eur scrijaden ; caout a rea dezhi e devoa clevet skei eun taol var an or. Sevel a reaz hag e tigoraz eun toul prenest a ioa eno e kichen. Lacat a reaz he fenn hirra ma c’helle da zellet er meaz. An noz a ioa ien, rag ar goan n’oa ket eat c’hoaz ebiou. Mes al loar a ioa sclear hag e c’helle guelet splam kement a ioa a dost d’an ti. Hogen caer e devoa sellet, ne vele den.\n— Ne ouzon ket petra am eus clevet, em euz aoun, emezhi ; hag hi o serra ar prenest, hag o sonjal en em lacat en he guele.\nPa edo o tivisca he dillad e clevaz eun taol all. Neuze e chomas da zonjal ha da zilaou eur pennad, evit beza sur ne ket uvreal eo a rea. Lacat a reas neuze buan an dillad e devoa divisket, hag e redas da gaout guele he lesvam.\n— Va mam emezhi en eur grena, aze e maer o skei var dor an ti. N’oc’h eus-hu ket clevet ? digoret e vezo ?\n— Pe seurt diotach a zo adarre tremenet dre da\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/296&oldid=162441 »\nKemmoù diwezhañ degaset d'ar bajenn-mañ d'an 17 Mae 2020, da 10:13.


Mignon (istor) - Wikipedia\nMignoned a veze graet er XVIvet kantved eus kileed an noblañsed uhel. Adalek amzer ar roue gall Herri III (1551-1589) e vo roet ur ster all d'ar ger, damveneg gantañ eus sodomiezh. En amzer-se e krogas gwazed yaouank al lez da gemer doareoù a lakae ar bobl da c'hoarzhin. Abaoe an XIXvet kanved e vez graet an anv-se eus mignoned ar roue Herri III.\nmignon da Herri II. En amzer-se ne oa ket gwall vrud d'an anv c'hoazh\nHerri, dug Anjev (1570)\nPlijout a rae dezhañ an dilhad brav, pezh ne oa ket arouez ar gour nag an nerzh, vertuz uhelañ an noblañsed brezelgar\n1 E saozneg\n2 Mignoned flut\n3 Mignoned Herri III\nKavet e vez ar ger e pezhioù-c'hoari Shakespeare, skrivet "minion".\nMignoned fled, pe mignoned flut, a c'haller lavarout eus ar 'mignons de couchette', hervez troienn Brantôme da ober anv eus mignoned ar roue Charlez VIII. Pa veze gwelet mat un den gant ar roue e veze roet dezhañ an enor da gousket e kambr ar roue. Evel-se e veze trugarekaet ar fealañ servijourien. En amzer an Azginivelezh eo ul lec'h sakr e oa kambr ar roue, ha gallout kousket enni pa veze ar roue - letanant Doue war an douar - a oa ar pal da dizhout da dud al lez.\nHerri II, roue Bro-C'hall a c'hoarie gant an doare-se da ziskouez piv a blije pe a zisplije dezhañ. Meur a wech e pedas Anne de Montmorency da gousket gantañ en e wele, brasat enor. Feuket-bras e veze ar gannaded estren o klevout kement-se, met kustumiñ a raent o soñjal e oa gwall zibalamour doareoù al lez c'hall.\nDre youl Henri II ha hini Henri III dreist-holl ez eas doareoù al lez war strishaat. N'halled ket mont e kambr ar roue ken aes evel gwechall ken. Ul lec'h sakr e oa deuet da vezañ, ha gwarizi a oa ouzh an dud aotreet da vont e-barzh. Se zo kaoz e veze graet goap viloc'h ouzh ar vignoned-flut e dibenn ar XVIvet kantved.\nMignoned Herri IIIAozañ\nEn amzer Herri III e klaske gwazed yaouank al lez c'hall en em wiskañ kran, kement ha ken bihan ma spontent ar vourc'hizien onest. Evit ober evel ar roue en em stipent, e rodellent o blev, e lakaent poultr war o dremm. Ouzhpenn-se e tougent boukloù-skouarn, dantelezh, frezennoù ampezet. Goap a veze graet outo gant ar bobl rak betek neuze ne veze el lez nemet gwazed kreñv prest da vont d'an emgann.\nPE-touez mignoned ar roue e oa :\nGuy d’Arces, baron Livarot\nRené de Villequier, baron Clairvaux\nPaul de Stuer de Caussade, kont Saint-Mégrin\nJacques de Lévis, kont Caylus\nGeorges de Schomberg (breur da Gaspard de Schomberg)\nFrançois de Ribérac\nCharles de Balsac pe Balzac, baron Entragues, lesanvet Entraguet.\nLudresadenn Mignoned, e 1605 en L'Isle des Hermaphrodites gant Thomas Artus.\nDuvell ar vignoned\nNicolas Le Roux, La faveur du roi, Mignons et courtisans au temps des derniers Valois (vers 1547-vers 1589), Seysse, Champ Vallon, 2001.\nMonique Chatenet, La cour de France au XVI siècle, vie sociale et architecture, 2002, Picard\nAdtapet diwar « https://br.wikipedia.org/w/index.php?title=Mignon_(istor)&oldid=1849785 »


Eil levr - VII - Wikimammenn\nEil levr - VII\n◄ War euruzded ar re ho deuz eur goustians vad Eil levr - VII Diwar-benn ar stad euruz a zo, dre ar garantez, etre Jezuz hag ann ene mad ►\nRed eo d’e-omp karet Jezuz dreist kement zo.\n1. — Euruz eo ann hini a oar petra eo karet Jezuz hag en em zisprizout he-unan evit Jezuz. Neb en deuz eur mignoun, a zo red d’ezhan he zilezel evit Jezuz, rak Jezuz a fell d’ezhan beza karet he-unan dreist pep tra. Ar garantez evit ann traou krouet a dro buhan hag a douell ar galoun ; karantez Jezuz avad a zo stard hag a bad atao.\nAnn hini zo stag he galoun oc’h ann traou krouet, a gouezo evel-d-ho ha gant-ho. Ann hini a gar Jezuz, a vezo stard da viken. Karit ha kemerit da vignoun ann hini ne zilezo ket ac’hanoc’h pa viot dilezet gant ann holl, ha ne lezo ket ac’hanoc’h da vont da goll enn deiz diveza. Eunn deiz pe zeiz e vezo red d’e-hoc’h kuitaat pep tra dre gaer pe dre hek.\n2. — En em zalc’hit eta tost da Jezuz e-pad ho puez ha da vare ar maro ; likit hoc’h holl fisians er gwir vignoun-ze ; n’euz nemet-han a hello rei skoaz d’e-hoc’h pa viot dilezet gant ann holl. Ho mignoun a zo he zoare evel-se : ne fell ket d’ezhan beza war zaou hanter ; ho kaloun holl a fell d’ezhan da gaout, evit azeza enn-hi evel eur roue war he dron.\nMa oufac’h en em zistaga a-grenn dioc’h kement zo krouet, Jezuz en em blijfe o choum gan-e-hoc’h. Kavout a rafe d’e-hoc’h neuze ez eo kollet evid-hoc’h, kouls lavaret, ar pez hoc’h euz karet evit ann dud, ar pez n’hoc’h euz ket karet evit Jezuz. N’en em harpit ket war eur gorsen a zo bransellet gant ann avel, na fisiit ket enn-hi, rak ann den a zo evel ar foenn, hag he sked holl a dremen evel bleun ar foenn.\n3. — Abred e faziot ma na zellit nemet oc’h doare ha diaveaz ann dud ; rak mar klaskit enn-ho ho frealzidigez hag ho mad, ne gavot aliez nemet koll. Mar klaskit Jezuz e pep tra, e pep tra ivez e kavot Jezuz.\nMa en em glaskit hoc’h-unan, ec’h en em gavot ivez hoc’h-unan, evit ho koll e vezo, siouaz ! Rak ann den ne glask ket Jezuz a ra muioc’h a c’haou out-han he-unan, eget na rafe ann dud holl a zo a-enep d’ezhan, eget na rafe ar bed holl.\nTouellet omp gant hor skianchou a-ziaveaz, a lavare eunn den zo, hag e klaskomp hor mad e-touez ann traou krouet a dec’h diouz-omp hag a dremen evel skeud. Karet ha beza karet a fell d’e-omp, hag e pellaomp diouz ann hini a zigas ar gwir garantez, ar garantez dreist pep karantez. Pegen diskiant omp eta pa stagomp hor c’haloun oc’h ann traou a dremen ! Peger bresk eo karantez ann dud, karantez a ia da netra gant ann amzer hag hervez ma tere ouz-omp.\nKaromp Jezuz hep-ken, karomp anezhan evel ma kar ac’hanomp hag e-c’hiz ma fell d’ezhan beza karet. He garet a rankomp, eme sant Bernard, hep kemm na ment. Gwaz a ze d’ann hini a gar eunn dra all-bennag mui eget-han ! He c’hoantegesiou a denn etreze netra.\nAdtapet diwar « https://br.wikisource.org/w/index.php?title=Eil_levr_-_VII&oldid=89127 »\nKemm diwezhañ d'an 29 Mez 2016 da 13:22\nKemmoù diwezhañ degaset d'ar bajenn-mañ d'an 29 Mez 2016, da 13:22.


(Adkaset eus Kalkutta)\nKolkata (en hindieg कोलकता [kolkata], e banglaeg কলকাতা ), bet Calcutta gwechall, zo ur gêr vras eus India, annezet gant 5 milion a dud pe war-dro (14 milion en tolpad-kêrioù).\nEmañ Kolkata war ribl unan eus brec’hioù ar stêr Ganga, ar stêr Hugli, nepell diouzh Pleg-mor Bengal. Kêr-benn Kornôg Bengal eo, hag an trede kêr vrasañ eus India eo, goude Mumbai ha Delhi.\nEtre 1700 ha 1912 e oa kêr-benn India pa oa hi un drevadenn eus Breizh-Veur. Goude-se e oa kêr-benn Bengal, betek 1947. En amzerioù-se e oa anavezet dindan an anv saoznekaet Calcutta. E 2001 e voe cheñchet an anv ofisiel a zeuas da vezañ Kolkata, diwar ar stumm banglaek orin.\nUr greizenn a bouez eo bet Kolkata evit an emsav broadel indian. E Kolkata e vevas ar skrivagner Rabindranath Tagore, tapet gantañ Priz Nobel al lennegezh, ha skrivet gantañ kan broadel India ha hini Bangladesh. Aerborzh Kolkata zo bet anvet diwar anv ar stourmer politikel "Netaji" Subhash Chandra Bose.\nAdtapet diwar « https://br.wikipedia.org/w/index.php?title=Kolkata&oldid=1635891 »


Izelvroioù aostrian - Wikipedia\nKartenn eus an Izelvroioù aostrian (e 1786)\nAn Izelvroioù aostrian (en latin : Belgium Austriacum) eo an anv roet da Izelvroioù ar c'hreisteiz en XVIIIvet kantved (1714 – 1794). « Aostrian » e oant abalamour d'an Tiegezh Habsbourg, a Aostria, a oa mestr d'an douaroù hag a oa dindan an Impalaeriezh Santel abaoe eured Mari Bourgogn ha Masimilian Iañ an Impalaeriezh Santel (1459-1519), ha goude marv Charlez an Her (1477).\nA-raok 1714 avat, e oa dalc'het Izelvroioù ar C'hreisteiz gant skourr spagnol an Habsbourged, ma veze anv eus Izelvroioù spagnol. Gant Feur-emglev Rastatt en 1714 e voent roet da Rouantelezh Spagn ken na voent staget ouzh Bro-C'hall en 1795 e-pad Brezelioù an Dispac'h Gall.\nAdtapet diwar « https://br.wikipedia.org/w/index.php?title=Izelvroioù_aostrian&oldid=1892718 »\nKemmoù diwezhañ degaset d'ar bajenn-mañ d'an 21 Gen 2021, da 17:10.